Ўзбек фермери етиштирган буғдойнинг 4 килосини давлат $1 га етмаган пулга баҳолади\n25 феврал 2021, Тошкент вақти: 13:40\nВазирлар Маҳкамаси яқинда қабул қилган қарори билан бошоқли экинлар 2014 йилги ҳосилининг харид нархларини белгилади.Озодлик билан билан суҳбатда бир фермер бу нархлар ҳосилни етиштириш учун сарфлаган ҳаражатларини қоплаб, фойда ҳам кўраётганини айтса, бошқа фермер нархлар пастлигидан синганини, натижада бу йил фермерликни ташлаганини хабар қилди.\nЎзбекистон ҳукуматининг бошоқли экинларнинг 2014 йилги ҳосили учун янги харид нархларига оид 26 май кунги 131-қарори тўғрисида norma.uz сайти маълумот тарқатди.\nҚарорда Молия вазирлиги қошидаги қишлоқ хўжалик маҳсулотлари учун ҳисоб-китоб Фонди ва “Ўздонмаҳсулот” акциядорлик компанияси қишлоқ хўжалиги ишлаб чиқарувчиларидан давлат эҳтиёжи учун сотиб оладиган буғдой, жавдари буғдой, сули ва арпанинг нархи белгилаб қўйилган.\nДон турлари таркибидаги оқсил моддаси (клейковинаси) миқдоридан келиб чиқиб классларга бўлинган ва нархлар ҳам шунга асосан фарқланади.\nМасалан, қарорга биноан 1 класс қаттиқ буғдойнинг 1 тоннасини давлат фермердан бу йил 685 840 сўмга сотиб олади. 4 класс қаттиқ буғдойнинг 1 тоннаси эса 418 000 сўмдир.\nnorma.uz келтирган таблицадан харид нархлари бир йилда қанчага ўсганини кўриш мумкин. Масалан, 1 класс қаттиқ буғдойнинг 1 тоннасини давлат ўтган йили 623 490 сўмга, 4 класс қаттиқ буғдойнинг 1 тоннасини эса 380 000 сўмга сотиб олган.\nДемак, давлат ўтган йили 1 класс қаттиқ буғдойнинг бир килосини фермердан 20\n- 25 АҚШ центига сотиб олган (орадаги фарқ қайси курс – расмий курс ва қора бозор курси – бўйича ҳисоблашингизга боғлиқ)\n1 класс қаттиқ буғдойи мисолида давлат харид нархлари бир йилда қарийб 10 фоизга оширилганини кўриш мумкин.\n2013 йили 28 гектар майдонда буғдой етиштирган сирдарёлик 32 яшар фермер Анваржон Озодлик саволларига жавоб бераётиб айтган нарх Вазирлар Маҳкамаси қарорига илова қилинган прейскурантда йўқ.\n- Ўтган йили буғдойнинг бир килосини давлатга 1100 сўмдан сотдим, деди Анваржон.\nАйтишича, у уруғлик буғдой етиштиради ва нархнинг баландлиги шу билан изоҳланади.\nЎтган йили давлатга 90 тонна буғдой сотган сирдарёлик фермерни давлат белгилаб қўйган нарх қониқтиради.\n- Қолган соф фойдага трактор сотиб олдик, деди Анваржон.\nҚорақалпоғистоннинг Тўрткўлида яшовчи 64 яшар Иброҳим аканинг сўзларида Анваржоннинг оптимизмидан асар ҳам йўқ. Бутун умри қишлоқда ўтган, Совет даврида колхозда раҳбарий лавозимларда ишлаб, ўтган йилгача фермерлик қилган Иброҳим ака бу йил даласини давлатга қайтариб берди.\n- Фермерликни топширдим. Прокуратура, орган, департамент – ҳаммаси хўжайинга айланволди. Мустақил ишлашга қўйишмайди, деб зорланди Иброҳим ака.\nУ ўтган йили фақат пахта эккан, 2012 йили қарийб 50 гектар ерда буғдой ҳам етиштирган, лекин фойда кўрган эмас. Иброҳим аканинг айтишича, бунинг сабаби бир томондан Қорақалпоғистон далаларининг ортиқ даражада шўрланиб кетганида бўлса, иккинчи томондан қандай уруғ сепишни фермернинг ўзи эмас, балки юқори ташкилотлар ҳал қилишидадир.\n- Уруғлик буғдой бизга Андижондан, Фарғонадан келади. Улар бизнинг шароитга мос келадими-йўқми – бу билан ишлари йўқ. Натижада тўрткўллик фермерлар гектаридан нари борса 20 центнер буғдой олади. Фойда кўриш учун камида 40 центнер ҳосил кўтариш керак, деди Иброҳим ака.


17 апрел 2021, Тошкент вақти: 17:02\nПрезидент маъмуриятига Бош прокурор номидан жўнатилган хатнинг Озодликка келиб тушган нусхасида "UZ" доменида "носоғлом фикр"ларга таянилган диний материаллар кўпайганидан хавотир билдирилгани маълум бўлди.\nХатда диний материалларни тарқатиб келаётган мустақил веб-ресурслар номи тилга олинган ва уларни ўқиётганлар сони сўнгги икки йилда кунлик 35 мингдан 66,5 минг нафарга ошгани айтилган.\nПрокуратура бундай материалларга қарши тезкор чора кўриш механизмини ишлаб чиқишни таклиф қилган.\n27 январь куни Озодликка келиб тушган 3 варақли расмий хат унвонидан унинг жорий йил 2 январида ёзилганини, хатни Бош прокурор Н.Т.Йўлдошев имзолаганини кўриш мумкин.\nОзодлик эълон қилаётган хат нусхаси суратида унинг қайд рақами, имзо ҳамда адресатга оид маълумотлар манбалар хавфсизлигини кўзлаб ошкор қилинмаётир.\nОзодлик бу хатнинг асл нусхасини кўргани йўқ.\nАммо ҳужжатда тилга олинган маълумотлар Интернетда мавжудлигига ва хатнинг мазмуни муқаддам келган айрим бошқа ҳужжатларнинг мантиқий давоми эканига Озодлик амин бўлди.\n"UZ" доменига оид рақамлар\nҲужжатда 2018-2019 йиллар давомида "UZ" доменида диний материалларни чоп этиб келаётган мустақил ресурслар таҳлили баён қилинган:\n- Сўнгги 2 йилда Интернетдаги ахборот нашларидан фойдаланувчилар сони 20 миллионга етган.\n- Диний материаллар тарқатувчи мустақил сайтларга кирувчилар кунлик сони эса 35 минг нафардан 66,5 минг кишига ошган. Айтилишича, бу кўрсаткич Ўзбекистон мусулмонлари идораси расмий сайтига кирувчилар сонига нисбатан беш бараварни ташкил этади.\nДиний "носоғлом фикрлар"\nХатда мустақил Интернет ресурсларида чоп этилаётган материаллар диний экспертизадан ўтказилмаётгани алоҳида қайд этилган.\n"Мазкур манбаларда жамиятни исломлаштириш, исломий ҳаёт тарзи ва кийинишга ўтиш, болаларга мажбурий исломий таълим бериш, мусиқа тўгаракларини тақиқлаш, шариат қоидаларини расмий қонунлардан устун қўйиш каби носоғлом фикрларни (таъкид хат муаллифиники) илгари суриш ҳоллари ҳам кузатилмоқда", дейилади ҳужжатда.\nНосоғлом фикрлар ҳақида гап кетаркан, алоҳида сайтлар ва уларда чоп этилган мақолаларнинг номлари келтирилган. Озодлик бу сайтлардан баъзиларини кўздан кечирди ва номи тилга олинган мақолалар ҳануз осиғлиқ турганига гувоҳ бўлди.\nУшбу мақолаларда ҳукумат қарорлари муҳокама қилинган ва уларнинг айримлари шариат қонунларига зид экани ҳақида хулоса берилган.\n"Манфаатдор бўлмаган" блогер ёки сайт эгаси\nҲужжатда "Ахборотлаштириш тўғрисида"ги қонуннинг 12-моддасига кўра, экстремизм ғояларини тарғиб қилувчи материаллар сайт эгаси ёки блогер томонидан ўчириб ташланиши шартлиги таъкидланган.\nАммо айтилишича, аксар блогер ва сайт эгаларида махсус билим йўқ, шу боис, тақиқланган ғояларни "аниқлаш имконига эга эмас (ёки манфаатдор эмас) (таъкид муаллифники)".\nШунингдек, прокурор тақиқланган диний-экстремистик сайтларга VPN, PROXY дастурлари орқали кириш мумкинлигидан ҳам хавотир изҳор қилган.\nҲужжатда таъкидланишича, амалдаги қонунчиликка биноан, босма ва полиграфия нашрларидаги материаллар чоп этилишидан эксперт кўригидан ўтади, аммо Интернетдаги маълумотларнинг чоп этилганидан кейин экспертиза қилиниши - муаммодир.\nБундан ташқари, Интернетда чоп этилаётган маълумотларни эълон қилиш масаласи ҳуқуқий тартибга солинмагани, шунингдек, "тарғиб қилиш" тушунчаси аниқ ёритиб берилмагани алоҳида таъкидланган.\nХат муаллифи таклифи:\nБош прокурор Президент маъмуриятига ёзган хатида Вазирлар Маҳкамасига махсус Ишчи гуруҳи тузишни ва бу гуруҳга 1 ой ичида қуйидаги чораларни кўришни таклиф қилганини билдирган:\n- Интернетдаги "диний ахборот хуружларига тезкорлик билан таъсирчан чора кўришнинг самарали механизмини яратиш,\n- қонунчиликдаги ҳуқуқий бўшлиқларни бартараф этиш,\n- тақиқланган сайтларга эркин кириш йўлларини тамомила ёпишни мукаммаллаштириш чорасини ишлаб чиқиш.\nХавфсизлик тизимларида Интернетдаги диний-экстремистик контент таҳлили бўйича эксперт Озодликка тақдим қилинган ҳужжатдаги таклифни жуда долзарб, деб баҳолади.\nЭксперт шахсига доир маълумотлар сир қолишини сўради.\nЭксперт ҳозирги кунда Интернетдаги ўзбек тилида сўзлашувчи тармоқларда берилаётган диний мазмундаги айрим материалларни "одамлар онгига тажовуз" деб баҳолади.\n"Биргина мисол: "Интернет имом" деган атама тарқалган ҳозир. Камеранинг қаршисига соқолни қўйиб ўтириб олган имом, гапираётган гаплари жоҳилликдан бошқа нарса эмас. Умуман, тармоқдаги тенденция - фақат исломий ҳаёт тарзи билан яшашни тарғиб қилиш, ҳатто болаларга фақат диний таълим бериш ва таркидунёчилик қилишга тарғибот кучайяпти. Нафақат Ўзбекистон, Марказий Осиё бўйича бор бу ҳолат. Давлатлар бу ҳолатга албатта чора кўриши керак, аммо қандай - бунинг механизми қандай бўлади - бу жуда мураккаб, бир неча қаватли мураккаб масала. Аммо, бу ҳал қилиниши жуда зарур бўлган масала", дейди эксперт.\nОзодликка бунга қадар ҳам Интернет тармоғидаги диний контентни назоратга олиш механизмини ишлаб чиқишга оид ҳужжатлар сиздирилган эди.\nПрезидент имзоси учун ҳозирланган ПҚ-4437м деб рақамланган махфий қарор ва Ўзбекистонда йиғилишлар, митинглар ëки Интернет орқали оммавий намойишга чақириқ учун жазони кучайтириш ҳақидаги ҳужжат лойиҳаси шулар жумласидандир.\nҲар икки ҳужжатда Интернет тармоғидаги мустақил сайтлар ва ижтимоий тармоқлардаги нафақат диний экстремистик материаллар, балки давлат тузумига тажовуз қилувчи ва жамоат хавфсизлиги учун таҳдид солувчи, деб топилган ижтимоий-сиёсий мазмундаги материаллар, чақириқлар устидан назоратни кучайтириш, бунинг учун эса жиноий жавобгарликни жорий қилиш ҳақида гап боради.\n2019 йилнинг ноябрида қароргоҳи Вашингтонда жойлашган Freedom House ташкилоти Интернет эркинлиги бўйича янги ҳисоботни эълон қилган ва унда Ўзбекистон Интернет эркин бўлмаган мамлакатлар сирасига киритилди.\nҲисоботда ўзбекистонликлар учун фикрни онлайн тарзда эркин билдириш учун бироз имкон пайдо бўлгани, аммо Интернет тармоғи умумиятла қаттиқ назорат остида қолаётгани таъкидланди.\nХалқаро ташкилотлар хавотирича, ҳукумат радикал экстремистик контентни чеклаш баҳонасида ўз фуқароларининг Интернет тармоғида фикрини эркин ифода қилиш ҳуқуқини ҳам чеклаб келмоқда.\nХавфсизлик тизимларида Интернетдаги диний-экстремистик контент таҳлили бўйича эксперт ҳозир ҳукуматлар асосий эътиборни тармоқлардаги мамлакат хавфсизлиги учун ҳақиқатда хавфли бўлган контентга қаратиши лозим, деб таъкилайди.\nУнинг фикрича, Интернетни тўсиш билан хавфли контентни тўхтатиб бўлмайди.\n"Ҳозир ижтимоий тармоқларни тўсиш - ёғаётган ёмғирни тўсишдай гап - яъни қарийб имконсиз. Шахсан мен, бунинг бирор мукаммал механизми борлигини билмайман. Лекин, тармоқда эълон қилинган материаллар учун жазони кучайтириш - бу ҳукуматлар учун энг синалган йўл. Фақат, бунда ҳукумат бировдан келган контентни ўқимасдан-билмасдан тарқатворганни ҳам жиноий жавобгарликка тортворадими ёки тўғри жазо берадими - бу ҳам алоҳида масала".


Европа Иттифоқи Байденга Россияга нисбатан ягона ёндашувни ишлаб чиқишни таклиф қилмоқда\n24 октябр 2021, Тошкент вақти: 04:59\nЕвропа Иттифоқи АҚШ президенти Жо Байден маъмуриятига ташқи сиёсатнинг асосий масалалари, жумладан, Россия ва Хитойга нисбатан ягона ёндашувни ишлаб чиқишни таклиф қилмоқда.\nBloomberg агентлигининг билдиришича, бу масалада Европа Иттифоқи раҳбарияти Вашингтонга мактуб жўнатган. Мазкур ҳужжат 15 июнда ўтадиган АҚШ-ЕИ саммити доирасида қабул қилиниши режалаштирилмоқда. Саммит якунланиши биланоқ Байден Брюсселдан Женевага жўнаб кетади ва у ерда Россия президенти Путин билан учрашади.\nАҚШ ва Европа Иттифоқи Россия мухолифатчиси Алексей Навальнийнинг қамалиш ортидан Москвага нисбатан эълон қилинган санкцияларни ўзаро мувофиқлаштиришга эришди. АҚШ ва ЕИнинг Россияга нисбатан жорий этган санкциялари деярли бир ҳил бўлди.\nАйни пайтда Европа Иттифоқи Россияга нисбатан муносабат ва сиёсат юзасидан махсус стратегик ҳужжатни ишлаб чиқмоқда.


26 сентябр 2021, Тошкент вақти: 11:49\nСамарқанд шаҳар ҳокимлиги 3 сентябрь куни қаровсиз ва дайди итларни оммавий равишда йўқ қилиш амалиёти ўтказилганини тасдиқлади.\nАввалроқ ижтимоий тармоқларда дайди итлар билан бир қаторда эгалари бўлган итлар ҳам ўлдирилаётгани тўғрисида постлар эълон қилинган ва бу ҳолат норозиликларга сабаб бўлганди.\n“Жумладан, 27-28 август кунлари Самарқанд шаҳрининг Рудакий, Гагарин, Навоийшоҳ ва Мирзо Улуғбек кўчалари ҳамда Темир йўл вокзалининг олд қисмида 16 нафар фуқарога номаълум ит жароҳат етказган”, дейилади хабарда.\nБундай ҳолатларни бартараф этиш мақсадида Самарқанд шаҳар ветеринария ва чорвачиликни ривожлантириш бўлими ҳамда ободонлаштириш бошқармасининг ит тутиш бригадаси тузилган.\nГуруҳ томонидан 28-31 август кунлари Самарқанд шаҳридаги 2905 та хонадонга уйма-уй кирилди ва 1003 та ит борлиги аниқланди. Шундан 262 та ит рўйхатга олиниб, қутуриш касаллигига қарши эмланди. Итларнинг қолган 741 таси эса жорий йилда қутуриш касалига қарши эмланган.\n«Ишчи гуруҳ томонидан дайди итлар хўрак бериб йўқотилди. Бироқ ишчи гуруҳ аъзоларидан бири аҳоли хонадонидаги итга ҳам хўрак бераётгани аниқланди ва бу ижтимоий тармоқларда тарқалган видеода ҳам ўз исботини топди. Аслида ишчи гуруҳга бундай топшириқ берилмаган. Шундай бўлса-да, ходим кўрсатмага амал қилмасдан, ўзбошимчалик билан ҳаракат қилган. Мазкур ҳолат учун унга қонун доирасида чора кўрилади», дейилади расмий хабарда.


Парламент ҳаёти - ФАРОВОНЛИК МАНБАИ\nПарламент ҳаёти - ФАРОВОНЛИК МАНБАИ\nПойтахтимизда Ўзбекистон Республикаси Олий Мажлиси Сенатининг Аграр, сув хўжалиги масалалари ва экология ҳамда Бюджет ва иқтисодий ислоҳотлар масалалари қўмиталари томонидан қишлоқ хўжалигининг энг муҳим тармоқлари — балиқчиликни ва асаларичиликни ривожлантиришга бағишланган семинар бўлиб ўтди.\nСеминарда сенаторлар, Ўзбекистон Республикаси Қишлоқ ва сув хўжалиги, Меҳнат ва аҳолини ижтимоий муҳофаза қилиш вазирликлари, бошқа манфаатдор вазирлик ҳамда идораларнинг, фермер хўжаликларининг раҳбарлари, Тошкент вилояти халқ депутатлари туман Кенгашлари доимий комиссиялари раислари, олимлар, олий ўқув юртлари ва оммавий ахборот воситалари вакиллари қатнашдилар.\nТадбирда қайд этиб ўтилганидек, мустақиллик йилларида қишлоқ хўжалигида кенг кўламли ислоҳотлар босқичма-босқич амалга оширилди. Аграр секторнинг тегишли қонунчилик базаси яратилди, у изчил такомиллаштириб борилмоқда. Фермер хўжаликлари фаолияти янада ривожлантирилиб, соҳанинг балиқчилик ҳамда асаларичилик каби тармоқларига катта эътибор қаратилмоқда.\nСўнгги маълумотларга кўра, мамлакатимизда 1400 га яқин балиқчилик фермер хўжаликлари ҳамда асаларичилик билан шуғулланувчи 7 минг 600 га яқин хўжалик юритувчи субъект иш олиб бормоқда. Шуни алоҳида таъкидлаш жоизки, қишлоқ хўжалигининг мазкур тармоқларини янада такомиллаштириш мақсадида Ўзбекистон Республикаси Вазирлар Маҳкамаси томонидан тегишли дастурлар қабул қилинган. Натижада аҳолини балиқ ва асал маҳсулотлари билан таъминлаш имкониятлари тобора кенгайди. Чунончи, жорий йилнинг ўтган 9 ойида мамлакатимиз сунъий ва табиий сув ҳавзаларида 15 минг тоннадан кўпроқ балиқ маҳсулоти етиштирилган бўлиб, бу 2011 йилнинг шу давридагига нисбатан 203,3 фоизни ташкил қилади. Ҳозирги кунда балиқ маҳсулоти вилоят, туман ва шаҳар марказларида замонавий шарт-шароитларда сотилмоқда. Шу билан бир қаторда, 2 минг 800 гектардан ортиқ сунъий сув ҳавзаларида балиқчилик фермер хўжаликлари томонидан 2013 йилда товар балиқ сотиш учун тегишли ишлар олиб борилаётир. Балиқчи фермер хўжаликларини қўллаб-қувватлаш ҳамда уларни замонавий технология ускуналари ва минерал ўғитлар билан таъминлаш учун ҳудудий тижорат банклари томонидан 2012 йилнинг 9 ойида 8 млрд. сўмдан кўпроқ миқдорда кредитлар ажратилди, “Ўзкимёсаноат” акциядорлик компанияси томонидан 7 минг тоннага яқин минерал ўғит ҳамда “Ўздонмаҳсулот” томонидан 14 минг 600 тонна омихта ем етказиб берилди. Ўзбекистон балиқчиликни ривожлантириш илмий тадқиқот маркази томонидан қимматбаҳо балиқ зотларини мамлакатимиз сув ҳавзаларида етиштириш учун иқлимга мослаштириш ишлари амалга оширилмоқда.\nШу ўринда асаларичилик билан шуғулланаётган хўжалик юритувчи субъектлар сони изчил ўсиб бораётганини таъкидлаш жоиз. Натижада асал етиштириш ҳажми кўпаймоқда. Биргина мисол. 2012 йил 9 ойида 4 минг тоннага яқин, яъни 2009 йилнинг тегишли давридагига нисбатан 167,5 фоиз кўп миқдорда асал етиштирилди.\nЭътиборли жиҳати, асаларичиликни ривожлантириш ва бу юмуш билан шуғулланувчи субъектларни қўллаб-қувватлашга алоҳида эътибор қаратилмоқда. Чунончи, 2009 — 2012 йиллар мобайнида мамлакатда 78 та ихтисослаштирилган дўкон, замонавий технологиялар асосида ишлайдиган 44 та цех ва асаларичилик маҳсулотларини қайта ишлаш ҳамда қадоқлаш бўйича 16 та цех ташкил этилди. Жорий йилда асаларичиликка ихтисослаштирилган хўжалик юритувчи субъектлар эҳтиёжлари учун озуқа экинлари ўстириш мақсадида тегишли ер майдони ажратиб берилди. Ҳудудий тижорат банклари томонидан 1 млрд. 576 миллион сўм миқдорида кредитлар берилди. Биргина 2012 йилнинг ўзида асаларичилик билан шуғулланадиган 264 та хусусий, ёрдамчи ва деҳқон хўжалиги, 268 та фермер ва деҳқон хўжалиги, 47 та субъект янгидан ташкил этилди. Асаларилар касалликларининг олдини олиш ва уларга қарши курашиш мақсадида зооветеринария пунктлари билан асаларичилик хўжаликлари ўртасида хизматлар кўрсатиш бўйича 2591 шартнома тузилди.\nСеминарда бу борадаги иш тажрибаси ўртоқлашилди, шу билан бирга, мавжуд муаммолар атрофлича таҳлил этилди, балиқчилик ва асаларичилик соҳаларини янада ривожлантириш бўйича таклиф ҳамда тавсиялар берилди. Хусусан, ҳозирги кунда балиқчилик ва асаларичилик билан шуғулланаётган фермер хўжаликлари ҳамда бошқа хўжалик юритувчи субъектлар фаолияти моддий-техника базасини янада мустаҳкамлаш, балиқ ва асаларичилик маҳсулотларини етиштириш, қайта ишлаш ва қадоқлашнинг янги интенсив технологияларини жорий этиш, шунингдек, маҳаллий асаларилар генофондини сақлашдан, балиқчилик ва асаларичилик билан шуғулланадиган кадрларни тайёрлаш ҳамда қайта тайёрлашни ташкил этиш ишларига эътиборни кучайтириш зарурлиги кўрсатиб ўтилди.


электорат манфаатларини қанчалик самарали ҳимоя қилиши билан ўлчанади\nПартиямиз тизимидаги Жамоатчилик қабулхоналари электорат манфаатлари билан боғлиқ масалаларни аниқлаш ва ҳал этишда муҳим механизм бўлиб хизмат қилмоқда. Партия ташкилотлари, маҳаллий Кенгашлар депутатлари, давлат ҳокимияти органлари ва бошқа ҳамкор ташкилотлар билан узвий алоқаларнинг йўлга қўйилгани бу йўналишдаги ишларнинг янада самарадорлигини таъминламоқда. Буни Жамоатчилик қабулхоналарига бўлаётган мурожаатлар сони ошиб бораётгани ва уларнинг аксарияти ижобий ечим топаётганидан ҳам кўриш мумкин.\nЎзбекистон Халқ демократик партияси минтақавий кенгашлари қошидаги 207 Жамоатчилик қабулхонасига шу йилнинг 9 ойи давомида 6473 мурожаат тушган бўлиб, бу 2014 йилнинг шу даврига нисбатан 643 тага кўп.\nМурожаатлар таҳлил қилинганида, уларнинг аксарияти, яъни 1311 таси иш билан таъминлаш, 914 таси коммунал хизматлар кўрсатиш, 802 таси ижтимоий масалалар ва соғлиқни сақлаш соҳасида экани маълум бўлди. Шунингдек, партия электорати вакилларидан 788 нафари моддий ёрдам, 488 нафари ер олиш, 423 нафари иш ҳақи масаласида, 417 нафари эса тадбиркорлик фаолиятини йўлга қўйиш мақсадида банкдан кредит олиш бўйича мурожаат қилган.\nМурожаатларнинг энг кўп қисмини ташкил этадиган бандлик масаласи Тошкент вилояти (Олмалиқ, Бекобод шаҳарлари ҳамда Пскент тумани), Фарғона вилояти (Қўқон шаҳри ва Бешариқ тумани), Бухоро вилояти (Когон ва Қоровулбозор туманлари), Наманган вилояти (Учқўрғон, Норин туманлари), Жиззах вилояти (Зомин, Пахтакор туманлари)га тўғри келяпти. Бу эса шу ҳудудларда аҳолини иш билан таъминлаш борасида айрим масалалар борлигини кўрсатади. Бандлик билан боғлиқ айрим мурожаатларда меҳнат қонунчилигига зид равишда касб-ҳунар коллежлари битирувчиларини ишга қабул қилиш рад этилаётгани ёки битирувчиларни 2-3 ойдан кейин ишдан бўшатиб юбориш ҳолатлари ўз ифодасини топмоқда. Шундан келиб чиқиб, халқ депутатлари маҳаллий Кенгашлардаги партия гуруҳларимиз жойларда бандлик дастури ижроси юзасидан депутатлик назоратини кучайтиришга эътибор қаратмоқда. Бу мурожаатларни тизимли равишда ўрганиш, мутасадди ташкилотлар масъулиятини оширишда муҳим аҳамиятга эга бўлмоқда.\nЖамоатчилик қабулхоналарига бўлаётган мурожаатларнинг таҳлили ҳудудларда қандай ижтимоий масалалар долзарб экани ҳақида хулоса қилиш имконини беряпти. Фарғона, Наманган, Самарқанд вилоятларидаги Жамоатчилик қабулхоналарига тушган мурожаатлар орасида соғлиқни сақлаш масалалари кўпчиликни ташкил қилади. Сирдарё вилоятининг Мирзаобод, Андижон вилоятининг Балиқчи, Қашқадарё вилоятининг Қамаши туманларида иш ҳақини ўз вақтида ололмаслик, Фарғона вилоятининг Учкўприк, Данғара туманлари ва Қўқон шаҳри, Сирдарё вилоятининг Мирзаобод, Бухоро вилоятининг Ғиждувон, Шофиркон, Бухоро туманларида тадбиркорлик фаолиятини йўлга қўйиш мақсадида банкдан кредит олишдаги муаммолар юзасидан мурожаатлар кўпайган. Демак, ушбу ҳудудларда партия ташкилотлари ва депутатлар электорат манфаатларига дахлдор бўлган ижтимоий масалаларда депутатлик ва жамоатчилик назоратини кучайтириши талаб этилади.\nЖамоатчилик қабулхоналарига келиб тушган мурожаатларнинг ҳозиргача 65 фоизи ижобий ҳал этилган. Бу кўрсаткич Жиззах вилоятида 88, Хоразм вилоятида 80, Сирдарё вилоятида 77, Қашқадарё вилоятида 76, Қорақалпоғистон Республикасида 75, Наманган ва Тошкент вилоятларида 70 фоизни ташкил қилмоқда. Демак, ушбу минтақаларда Жамоатчилик қабулхоналари фаолияти самарали йўлга қўйиляпти.\nБугун ҳаёт ўзгармоқда, халқимизнинг сиёсий партиялар, сайловчиларнинг депутатларга талаби юқори. Шундай экан, мурожаатлар билан ишлаш масаласига ҳар бир партия ташкилоти, депутатлар чуқур масъулият билан ёндашиши зарур.\nАммо айрим ҳудудларда бу борада камчиликлар кўзга ташланяпти. Хусусан, жорий йил давомида Фарғона вилоятининг Қўштепа туман кенгаши қошидаги Жамоатчилик қабулхонасига бирорта ҳам мурожаат бўлмаган. Самарқанд вилоятининг Қўшработ туман кенгашига бор-йўғи 2, Навоий вилоятининг Зарафшон шаҳар кенгашига эса 4 мурожаат бўлган. Бу ўша ҳудудларда аҳолининг партиямиз Жамоатчилик қабулхоналари фаолиятидан хабардор эмаслигини, тарғибот-ташвиқот ишлари самарали йўлга қўйилмаганини кўрсатади.\nЮқоридагилардан келиб чиққан ҳолда, Жамоатчилик қабулхоналарига келиб тушаётган мурожаатларда кўтарилаётган масалаларнинг ҳал қилиниши, тарғибот ишлари таъсирчанлигини ошириш ҳар биримиздан катта масъулият талаб этади.\nБу борада, айниқса, маҳаллий Кенгашлар депутатлари Олий Мажлис Қонунчилик палатасидаги фракциямиз аъзолари билан ҳамкорликда аҳолини ўйлантираётган масалаларни ҳал қилиш юзасидан қонунчиликда белгиланган ҳуқуқ ва ваколатлари доирасида чора-тадбирлар кўриши, долзарб аҳамиятга эгадир.


Мавзу: "Касперский лабораторияси" - Terabayt.Uz\nМавзу: "Касперский лабораторияси"\nПутин «Россиялик Илон Маск»ни эълон қилди\nТАСС ахборот агентлиги «Владимир Путинга 20 савол» туркумида кўрсатувлар эълон қилиб келаётир. Навбатдаги чиқишида мамлакат президенти кимни «Россиялик Илон Маск» деб ҳисоблашини айтиб ўтган.\nУ сизнинг контактларингиз рўйхати, жойлашувингиз, сайт ва иловалардаги паролларингиз, электрон почта ва мессенжерлардаги ёзишмалар матнлари ва бошқа маълумотларингизни фирибгарларга жўната олади.\n«Касперский лабораторияси» Apple ҳамда Google’га қарши: у энди мобил операцион тизим ҳам яратяпти!\nKasperskyOS’нинг мобил версияси Android ҳамда iOS тизимлари ва россияликларнинг «Аврора» – аввал Sailfish Mobile OS Rus номи билан рўйхатга олинган ягона операцион тизими билан рақобатга киришади.\nАҚШ нинг "қора рўйхати"да «Касперский Лабораторияси» асосчиси ҳам бор\n2018 йилнинг 29 январида АҚШ Ғазначилиги санкция қўлланилиши мумкин бўлган россиялик олигархларнинг "қора рўйхати"ни эълон қилди.\nРус хакерлари «Касперский» ёрдамида АҚШ Миллий хавфсизлик агентлигига ҳужум қилишган\nМаълумотлар 2015 йили ўғирланган, аммо махсус хизматлар буни жорий йил баҳордагина пайқашган. Ўғирланган маълумотлар ўз тармоқларини АҚШ МХАдан ҳимоя қилишда Россия махсус хизматларига қўл келган.\nКасперский лабораторияси: шифохоналар хакерларнинг янги мўлжали\n“Касперский лабораторияси” дунёдаги замонавий тиббиёт муассасаларининг IT-инфратузилмалари ҳимоясида заиф жиҳатлар мавжудлигини аниқлади. Сўнги йилларда даволаниш муассасаларига уюштирилаётган киберҳужумлар сонининг ошиши ва тиббиёт...\nКомпания мобиль қурилмаларга уюштирилган ҳужумларга оид статистикани эълон қилди. Унга кўра, 2015 йилда: 2 961 727 та ўрнатишга мўлжалланган зарарли дастурий таъминот...\nРунетнинг ўндан бир фойдаланувчиси ҳамма аккаунтига бир пароль ишлатади\n“Касперский лабораторияси” мутахассислари рунет фойдаланувчиларининг хавфсизлик даражаси устида тадқиқот ўтказиб сарлавҳадаги хулосага келишди. Аниқланишига кўра, фақат 28 фоиз шахс ҳар бир аккаунтига...


Ўсимлик дунёсига етказилган зарар ундирилди\n23 Фев 2020 2077\nТошкент шаҳар, Яккасарой тумани, “Юнус Ражабий” маҳалласида жойлашган 72, 66/1, 66/2 ва 66/4-уйлар оралиғидаги майдонда мавжуд кўп йиллик 81 та дарахтларнинг қонунга хилоф равишда кесилганлиги ҳолати бўйича тўпланган ҳужжатлар Тошкент шаҳар прокуратураси томонидан ўрганиб чиқилди.\nАниқланишича, Тошкент шаҳар ҳокимининг 2018 йил 18 апрелдаги 608-сонли қарорига асосан, “Building And Supplies” МЧЖга “Юнус Ражабий” маҳалласи 72, 66/1, 66/2 ва 66/4-уйлар оралиғида 0,5 гектар ер майдони кўп қаватли турар жой биноларини қуриш учун доимий фойдаланишга ажратиб берилган.\nБу ҳолатдан норози бўлган “Building And Supplies” МЧЖ ҳудудий маъмурий судга ариза берган ва Бектемир тумани маъмурий судининг 2018 йил 12 ноябрдаги қарори билан шаҳар ҳокимининг 1053-сонли қарори ҳақиқий эмас деб топилган.\n“Юнус Ражабий” маҳалласида яшовчи аҳолининг шаҳар ҳокимининг 608-сонли қарорини ҳақиқий эмас деб топиш тўғрисидаги Чилонзор тумани маъмурий судига киритган аризаси, суд томонидан 2019 йил 11 декабрда рад қилинган. Ушбу суд қарори 2020 йил 27 январда Тошкент шаҳар маъмурий суди апелляция инстанциясида кўрилган ва ўзгаришсиз қолдирилган.\n“Building And Supplies” МЧЖ томонидан унга ажратилган ер майдонидаги кўп йиллик 81 та дарахтлар қонунга зид равишда кесилганлиги оқибатида ўсимлик дунёсига 630,4 млн. сўм моддий зарар етказилган.\n“Юнус Ражабий” маҳалласи ҳудудида ноқонуний кесилган дов-дарахтлар ер майдони тезкорлик билан тозаланиб “Липа”, “Берёза”, “Каштан” ва “Павлония” дарахтлари экилиши ташкил қилинди.


Тошкентда 11 мартдан 17 мартгача ўтказиладиган Hashar Week экологик акция доирасида ўзбекистонликларга чиқиндиларни саралаш кўникмаси ўргатилади.\n“Газета уз”нинг хабар беришича,Тошкентда 21та чиқинди йиғиш пункти ташкил этилади ва улар сараланган чиқиндиларни қабул қилади. Энг яхши сараланган чиқинди учун жисмоний шахсларга, юридик шахсларга, мактаб ва олийгоҳларга алоҳида-алоҳида мукофот пуллари берилади.\nАкция иштирокчилари пластик, қоғоз ва шиша каби чиқиндиларни алоҳида-алоҳида саралаб, топширишлари лозим.\nТадбир Экология бўйича давлат агентлиги томонидан Тошкент ҳокимияти ва “Махсустранс” корхонаси иштирокида ўтказилади.


Маъмура Зоҳидова » MUZAFFAR.UZ\nМаъмура Зоҳидова 1973 йилда Наманган вилояти Чуст тумани Ғова қишлоғида ўқитувчилар оиласида туғилган.\n1991 йилда ўрта мактабни олтин медаль билан тамомлаб, Наманган Давлат университетининг филология факультетига ўқишга қабул қилинган. 1992 йилдан бошлаб таҳсил олиш билан бирга, қишлоқдаги 12-ўрта мактабда ўқитувчи бўлиб ишлаган. Олий маълумотни эгаллагандан кейин маълум муддат мактабда, кейинчалик коллеж ва НамМПИакадемик лицейда Она тили ва адабиёт, Давлат тилида иш юритиш, Нутқ маданияти, Ўзбек тили, Миллий истиқлол ғояси, Ходимларни бошқариш каби фанлардан ўқувчиларга сабоқ берди.\nШунингдек, Миробод туман Халқ таълими муассасаларини методик таъминлаш бўлими филология фанлари методисти, Ўзбекистон Қуролли кучлар Академияси Чет эл жанг-жанговар тактикасини ўрганиш ва татбиқ этиш бўлимида илмий ходим-таржимон, ўқув бўлими бошлиғининг катта ёрдамчиси вазифаларида ишлади. 2017 йилдан Ўзбекистон Ёзувчилар уюшмаси Ахборот-таҳлил котибияти етакчи мутахассиси, Ёшлар бўлими Ўқув-методика ва ҳарбий-ватанпарварлик бўлими бош мутахассиси вазифасида ишлаган. Ҳозирда ёзувчилар уюшмасининг Ўқув-методика ва ҳарбий-ватанпарварлик бўлими бошлиғи вазифасида фаолият олиб боради.\nИлк шеъри 4-синф ўқувчиси эканида ҳозирги “Тонг юлдузи” (аввалги “Ленин учқуни”) газетасида чоп этилган. 1987 йилда ушбу нашрда эълон қилинган “Онажоним – табиат” танловида ғолиб деб топилган ва рағбатлантирилган.\nШеърлари, ҳикоялари, публицистик мақолалари билан матбуот нашрларида мунтазам иштирок этиб келади.\n2000 йилда “Соғлом авлод йили” муносабати билан Республика миқёсида ўтказилган “Ижодкор ўқитувчилар анжумани”нинг туман ва вилоят босқичларида 1-ўринни эгаллаб, Республика миқёсидаги “Ижодкор ўқитувчилар анжумани”да иштирок этди. Шеърлари шу йили чоп этилган “Муборак дамлар” тўпламига киритилган.\nМаъмура Зоҳидова ёш авлод тарбияси, бадиий адабиётимиз, тилимизнинг ўрганилиши масалаларига бағишланган 50дан ортиқ танқидий мақолаларни эълон қилган. “Бобур лирикасида эстетик тарбия масалалари талқини”, “Лотин алифбосидан кимлар қўрқади?..”, “Дарсликдаги хатолар”, “Дарсликлар мукаммал бўладими?”, “Бойчечак – баҳор қўшиғи эмас”, “Имло луғатининг ўзида хато бўлса...”, “Ўқув марказининг мақсади: кўпроқ абитуриент келсин”, “Ҳарбий атамалар қайси тиллардан ўзлашган”, “Тил миллатнинг руҳи бўлса...”, “Тилимизнинг жилосини аввало тилшунослар кўрсатишсин”, “Менинг тиғ тилган тилим...”, “Адабиёт кўчирмачиликни кечирмайди”, “Истеъдодсиз бола йўқ” каби мақолалари республика нашрларида чоп этилиб, кўп баҳсларга сабаб бўлган.\nМаъмура Зоҳидованинг “Ҳикоялар” (2000), “Айтилмай қолган гаплар” (2013), “Нажот куйи” (2017), “Булоқлимозор сири” (2018) каби шеърий ва насрий тўпламлари нашр этилган. 2018 йилда чоп этилган “Нур ёғилган юрт одамлари” номли йирик форматдаги китоб-альбомга, турли баёзларга шеърларидан намуналар киритилган.\nМаъмура Зоҳидова Ўзбекистон Ёзувчилар уюшмаси аъзоси.\nЎзбек насрида унинг оддий уй ҳайвони – забонсиз ит тилидан ёзилган “Сарҳадсиз садоқат”, тилимиз оғриқлари, болалар тарбияси ва таълимидаги кўринмас фожиаларимизга бағишланган “Бойчечак” қиссалари алоҳида эътироф қилинган.\nПедагогик салоҳияти ва тажрибаси билан она тили ва адабиёт дарсликларини мукаммаллаштиришда фаол иштирок этгани учун Республика таълим маркази Илмий-методик Кенгаши аъзоси сифатида ўз таклифлари билан Кенгаш ишида иштирок этиб боради.\nАйни вақтда бадиий ижод билан бирга Чустий ижодининг бадиий хусусиятлари ҳамда халқ оғзаки ижоди асарлари бўйича мустақил илмий тадқиқотлар олиб бормоқда.\nЧоп этилган: 13-07-2020, 17:48\nЧориев Рўзимурат Кунгратович\nЧоп этилган: 23-04-2020, 01:51


Қорақалпоғистон Республикасида «Тўхта ОИТС» мавзусида тадбир бўлиб ўтди\nВы здесь: Home Қорақалпоғистон Республикаси ҳудудий бўлинмаси Қорақалпоғистон Республикасида «Тўхта ОИТС» мавзусида тадбир бўлиб ўтди\nСоздано 18.12.2018 09:31 | |\nЎзбекистон экологик ҳаракати Қорақалпоғистон ҳудудий бўлинмаси бугун Чимбой тумани «Шахтемир» МФЙ да «Тўхта ОИТС» мавзусида 1-декабрь Бутунжахон ОИТСга қарши курашиш кунига бағишланган тадбир ўтказди.\nЎзбекистон экологик ҳаракати Қорақалпоғистон ҳудудий бўлинмаси координатори Н.Кудайбергенов мажлисни очиб берди, Ўзбекистон экологик ҳаракати иш фаолияти, мақсад ва вазифалари ҳақида қисқача маълумот бериб ўтди ва сўзни ҳудудий бўлинма раҳбари А.Бегимовага берди. А.Бегимова ўз маърузасида, ОИТС (СПИД) касаллиги ҳақида жуда кўп эшитамиз, дарҳақиқат, ушбу бедаво касалликка чалиниш сабаблари ва унинг оқибатлари борасида деярли барча кишилар бошланғич тушунчага эга. Лекин, шундай бўлишига қарамай, касалланган инсонлар сони камайиб қолаётгани йўқ. Демак, жамиятимизда касалликни олдини олиш бўйича хали кўп ҳаракат қилишимиз зарур. Лекин, кўпчилик кишилар айнан шу касалликдан атрофидаги инсонлар азият чекканидагина хулоса чиқармоқда. Шу ўринда айтилавериб, таъсир кучини деярли йўқотаётган иборага тўхталамиз. «Касалликни даволашдан кўра, олдини олган маъқул». 1-декабрь – Бутунжахон ОИТСга қарши кураш куни». ОИВ (ВИЧ) – одам организмидаги Иммунитет Танқислигини келтириб чиқарувчи вирус. Асосан, одамнинг иммунитет (ҳимоя) тизимига таъсир қилади. ОИТС (СПИД) – Орттирилган Иммунитет Танқислиги Синдроми. У ОИВ инфекциясининг якуний босқичи ҳисобланади. ОИВ инфекциясида одам организмига тушган виус таъсирига иммунитет тизими маълум даражада жавоб қайтаради.\nКасаллик аломатлари деярли бўлмайди. Уни фақат лаборатория текширишлари кўрсатади. АРВТ қабул қилмаган ҳолатларда организмда касалликнинг авж олиш даври тезлашади. Вирус миқдори ошиб, иммун тизими сустлашиб иккиламчи касалликлар ривожланиши мумкин. Шу вақтдан ОИТС даври бошланган ҳисобланади. Бу давр учун хос бўлган аломатлар йўқ. Зероки, бу даврда организмда дуч келган микроб касаллик кузғатиши мумкин. Шунинг учун бу давр тузалиши қийин бўлган турли-туман касаллик аломатлари билан намоён бўлади. Инфекция юққан дастлабки даврларда одам ўзини соғлом хис этиши мумкин. Бундай холат хеч қандай аломатларсиз 8-10 йилгача чўзилиши мумкин. Бу даврда одам соғломдек кўринса хам, ўзи билмаган ҳолда касаллик вирусини бошқаларга юқтириш хавфи юқори. Вирус инфекция юққан одамнинг қонида, эркакларнинг шахватида, аёлларнинг жинсий аъзолари ажратмаларида ва кўкрак сутида бўлади. ОИВ қўл бериб кўришганда, қучоқлашганда, йўталганда, акса урганда, умумий телефондан фойдаланганда, хашаротлар чаққанда, бассейн, ҳамом, хожатхонадан умуий фойдаланганда, умумий идиш-товоқдан, кийим-кечак ва кўрпа-тўшак орқали юқмайди. Иштирокчилар ўзларини қизиқтирган саволларга жавоблар олдилар. Тадбир ижобий кайфиятда ўтди.\nРеспубликаси ҳудудий бўлинмаси\nКатегория: Қорақолпоғистон Республикаси ҳудудий бўлинмаси


ҚИШЛОҚЛАРДА ХИЗМАТ КЎРСАТИШ КЎЛАМИ ОРТМОҚДА - Ўзбекистон овози газетаси\nҚИШЛОҚЛАРДА ХИЗМАТ КЎРСАТИШ КЎЛАМИ ОРТМОҚДА\nЎзбекистон ХДП Нишон туман кенгаши, туман ҳокимлиги, «Маҳалла» хайрия жамоат фонди ва туман саломатлик маркази ҳамкорлигида «Пахтазор» қишлоқ фуқаролар йиғинида «Қишлоқ жойларда хизмат кўрсатиш ва сервис соҳасини ривожлантириш – энг муҳим устувор йўналиш» мавзусида давра суҳбати ўтказилди.\nТадбирда сўзга чиққанлар хизмат кўрсатиш ва сервис соҳасидаги лойиҳаларнинг амалга оширилиши қишлоқда турмуш фаровонлигини юксалтириш билан бирга, аҳолининг кундалик эҳтиёжларини қондиришда ҳам муҳим аҳамият касб этаётганлиги хусусида тўхталиб ўтди.\nТадбирда таъкидландики, қишлоқларда намунавий лойиҳалар асосида қурилаётган уй-жойларга талаб йилдан-йилга ортмоқда. Бунда янги массивларда барпо этилаётган замонавий инфратузилма иншоотлари, хизмат кўрсатиш ва сервис шохобчалари муҳим омил бўлмоқда.\nШу боис, хизмат кўрсатиш ва сервис соҳасидаги ишлар ҳажмини кўпайтириш билан бирга, унинг сифатини яхшилашга устувор масала сифатида қаралмоқда. Бу вазифанинг изчил амалга оширилиши янги иш ўринлари яратиш, аҳоли турмуш фаровонлиги ва маданиятини юксалтиришга хизмат қилади.


Бош сахифа > Фаолият > Маданий-маърифий ва спорт ишлари > Жасорат унутилмайди\n28.04.2017. Ўзбекистон касаба уюшмалари Федерацияси томонидан 9 май — Хотира ва қадрлаш куни муносабати билан Мустақиллик йилларида хизмат вазифасини ўташ чоғида ҳалок бўлган Ватан ҳимоячиларининг оилалари ҳолидан хабар олиниб, моддий ёрдам кўрсатиляпти.\nКуни кеча Мудофаа вазирлиги, Тошкент шаҳар касаба уюшмалари ташкилотлари бирлашмаси ва бир қатор жамоат ташкилотлари вакиллари Олмазор туманида истиқомат қилган ҳарбий Чори Ражабов хонадонида бўлишди. Марҳумнинг қандай инсон бўлгани, кўрсатган жасорати ёдга олинди.\n— Давлатимиз ва эл-юрт эътиборида эканлигимиздан миннатдормиз, — дейди марҳум Чори Ражабовнинг турмуш ўртоғи Замира Ҳасанова. — Турмуш ўртоғим жуда яхши инсон эди. Ҳарбий эканлиги сабаб кўп вақти хизматда ўтарди. Шунинг учунми, ишдан қайтганларида уйда байрам бўлиб кетар эди. Афсуски, қизларимиз камолини кўриш насиб этмади. Мана, иккиси ҳам дадасининг руҳини шод этиш учун аъло баҳоларга ўқимоқда.\nВатан ўғлонларини хотирлаб дилдан қурилган суҳбат давомида курсант Азизбек Исмоилов ўз ижодидан бўлган шеърни ўқиб берди:\nЗабардаст кўксини айлабон қалқон,\nТинчликнинг йўлида фидо қилди жон.\nЭй ўзбек ўғлони, эй жасур посбон,\nСиз буюк инсонсиз, сиз буюк ўғлон!\n— Ватани учун кўксини қалқон қилиб, бу ёруғ дунёдан ўтган Чори Ражабов каби мард инсонлар хотираси қалбларимизда абадий яшайди. Зеро, жасорат асло унутилмайди, — дейди Тошкент шаҳар касаба уюшмалари ташкилотлари бирлашмаси кенгаши раиси ўринбосари Дилшод Аҳмедов.\n“Касаба уюшмалари – ҳарбийларга” акцияси доирасида ташкил этилаётган бу каби хайрли тадбирлар барча ҳудудларда давом этмоқда.


Ўзбекистонда репродуктив саломатлик масалаларида муаммолар бор\n21 октябрь куни Тошкентдаги «Шератон» меҳмонхонасида БМТ Аҳолишунослик жамғармасининг 2003 йилги ҳисоботи тақдимоти бўлиб ўтди. Ҳисоботда Ўзбекистон тўғрисида ҳам маълумотлар бор.\nҲисоботдан маълум бўлишича, бугунги кунда дунё аҳолисининг 1 миллиард 200 мингдан кўпроғини ўсмирлар ташкил этади. Ер юзи аҳолисининг деярли ярми эса 25 ёшгача бўлган йигит-қизлардир. Мутахассислар бундай кўрсаткич инсоният тарихида илк бор қайд этилганини таъкидламоқда. Шу сабабли Аҳолишунослик жамғармаси 2003 йилги тадқиқотларда асосий эътиборни ўсмирлар ва аёллар ҳамда уларнинг репродуктив саломатлиги масалаларига қаратди.\n«Улар бир миллиард: Ўсмирлар соғломлиги ва ҳуқуқлари соҳасини маблағ билан таъминлаш» деб номланган ушбу ҳисоботда ҳозир ёшлар ва ўсмирлар билан боғлик кўплаб муаммолар мавжудлиги таъкидланади. Жумладан, миллионлаб ўсмир ва ёшлар бугунги кунда эрта никоҳ, тўлиқ таълим олмаслик муаммолари, иммун тақчиллиги вируси ва ОИТС касаллигига чалиниш хавфи остида яшамоқда. Иммун тақчиллиги вирусига чалинганларнинг ярмини 15 ёшдан 24 ёшгача бўлган ўсмирлар ва ёшлар ташкил этмоқда.\nҲисоботда келтирилишича, Ўзбекистон аҳолисининг деярли тўртдан бир қисмини 10 ёшдан 20 ёшгача бўлган ёшлар ва ўсмирлар ташкил этади ва улар бир қанча жиддий муаммолар қуршовида қолган. Аҳолишунослик жамғармасининг Тошкентдаги вакили Несим Тумқоянинг айтишича, бу муаммолар кўпроқ жинсий йўл билан юқувчи касалликлар ҳақида маълумотга эга эмаслик, гиёҳванд моддаларни истеъмол қилиш, ўсмирлар эксплуатацияси ва зўравонликда кўринади. Бундан ташқари, ўғил болалар ва қизлар аксар ҳолларда зарур маълумотларни олиш ва тегишли хизматлардан фойдаланиш имкониятига эга эмас.\nНесим Тумқоянинг сўзларига қараганда, Ўзбекистонда эрта никоҳлар туфайли эрта фарзанд кўриш, бунинг оқибатида ёш оналарнинг оғир касалликларга чалиниши ҳоллари ҳам кузатилмоқда.\nЖамғарма вакили ушбу муаммолар ечимини топишда мамлакатдаги оммавий ахборот воситалари иштироки камлигини таъкидлади.\n«Ўзбекистондаги ўн ойлик кузатувларим натижасида амин бўлдимки, маҳаллий ОАВ ўсмирлар саломатлиги ва жинсий тарбияси масалаларини ошкор ёритмайди, деди Н.Тумқоя. Бугунги кунда ўсмирлар бундай маълумотларни кўча-кўйдан олиши мумкин ва уларнинг ҳаммаси ҳам фойдали бўлавермайди».\nҲисоботда айтилишича, эрта никоҳлар муаммоси Ўзбекистонда ҳам анча долзарб бўлиб турибди.\nТақдимот маросимида Аҳолишунослик жамғармаси ўсмирларнинг репродуктив саломатлиги ҳамда ҳуқуқий саводхонлигини оширишда Ўзбекистонга ёрдам кўрсатиши маълум қилинди.


Euronews телеканалининг янги мавсумида Бухоро ва Термиз ҳақида видеорепортажлар узатилади\n12:32 / 30.10.2015\n20 октябрь куни Euronews телеканалида "Uzbekistan Life" ахборот дастури доирасида Буюк ипак йўли мероси ва қадимий Самарқанд шаҳри ҳақидаги видеорепортаж эфирга узатилиши бошланганди.\nМаълум қилинишича, "Uzbekistan Life" кўрсатувининг янги мавсуми учун Самарқанддан ташқари Бухоро ва Термиз тарихий шаҳарлари ҳақида кўрсатувлар тайёрланган.\nУшбу кўрсатувлар дунёнинг 155 мамлакатидаги 370 миллиондан ортиқ аудиторияга эга телеканал орқали 13 тилда эфирга узатилади.\nТелеканал томошабинлари кўрсатувнинг Бухоро шаҳри ҳақидаги сонида Буюк Ипак йўлида бўлган бу қадимий шаҳарнинг ўзига хос анъаналари, турли маданий ёдгорликлар, олтин буюмлар, шойидан тайёрланган маҳсулотлар ва машҳур гиламлар ҳақида билиб олишлари мумкин бўлади.\nТермиз ҳақидаги репортажда эса 2500 йилдан ортиқ тарихга эга шаҳар ҳақида маълумотлар, буддизм маданиятига мансуб ёдгорликлар ва ибодатхоналар кўрсатилади.\nШунингдек, телеканал сайтида ҳам бу видеорепортажлар жойлаштирилади.


Боксчиларимизнинг Кубадаги йиғини ўзининг қизғин палласига кирди\nХабар берганимиздек, айни кунларда бокс бўйича Ўзбекистон терма жамоаси Кубада ўқув-машғулот йиғинини олиб бормоқда. Гаванага 22 нафар спортчи, 8 нафар мураббий билан йўл олган ҳамюртларимиз дастлаб умумий тайёргарлик бўйича шуғулланишган бўлса, кечадан спарринг жанглари бошланди.\nКуба терма жамоаси ҳам ўз захирасидаги барча боксчиларни мазкур йиғинга жалб этган. Унда катталар жамоасининг биринчи ва иккинчи рақамли спортчилари, шунингдек, ёшлар терма жамоаси жам бўлган.\n“Спарринг жанглари бошланди. Кубалик боксчиларнинг қандай кучли эканини яхши биламиз. Шогирдларимни уларнинг ёшлари билан ишлашда хушёрроқ бўлишга чорладим. Негаки, улар ҳали қизиққон, машғулот жангларида ўзини аямайди. Катталар эса халқаро мусобақаларда номдор рақиблар билан жанг қилавериб пишиб бўлган ва машқда ўзини эҳтиёт қилиб ҳаракат қилади”, – дея спарринг жанглар ҳақида фикр билдирмоқда терма жамоа мураббийи Тўлқин Қиличев.\nЭътиборингизга Кариб денгизи соҳилларида йиғин ўтказаётган боксчиларимизнинг фотосуратларини ҳавола қиламиз:\nУшбу йиғин 23 ноябргача давом этади.\nПариж-2024 учун Олимпия терма жамоаси тузилади


Навоийда уч эгизак туғилди. Уларга Шукрона, Шодиёна, Имона исмлари қўйилди - Daryo\n14:58, 07.05.2021 23724\nНавоий шаҳар перинатал марказида уч нафар эгизак қиз дунёга келди. Бу ҳақда Навоий вилояти ҳокимлиги матбуот хизмати хабар берди.\nҚайд этилишича, чақалоқларга Шукрона, Шодиёна, Имона деб исм қўйилди. Шифокорларнинг таъкидлашича, чақалоқлар соғлом, улар 2,5 килограмм, 2,4 килограмм, 2,4 килограмм вазнда дунёга келган.\nНавоий шаҳар ФҲДЁ бўлими мудираси Азиза Файзиева чақалоқларга туғилганлик тўғрисидаги гувоҳномани сайёр тартибда топширди. Унинг маълум қилишича, 2021 йилнинг 5 май кунига қадар Навоий шаҳрида 1253 нафар бола дунёга келган.\nЭслатиб ўтамиз, 2020 йил октябрида Бухоро вилояти Шофиркон туманида 3 эгизак туғилгани, уларга Мирзиё, Миромон ва Саида исмлари қўйилгани ҳақида хабар берилган эди.\n2019 йилнинг март ойида ҳам ушбу туманда яшовчи бошқа бир оилада уч эгизак туғилган, уларга Президент Шавкат Мирзиёев шарафига Шавкат, Миромон ва Мирзиё исмлари берилганди. 2019 йилнинг октябрида Бухоро шаҳрида яшовчи яна бир оилада уч эгизак туғилганди. Чақалоқларга Шавкат, Мирзиё ва Саида исмлари қўйилганди. Ўша йилнинг сентябрь ойида Фарғонада туғилган уч эгизакка Бибихоним, Амирбек ва Темурбек деб исм қўйилган.\nШунингдек, 2019 йилда Жиззах, Хоразм, Бухоро, Қашқадарё вилоятларида туғилган уч эгизакларга Шавкат, Миромон ва Мирзиё исмлари Фарғонада туғилган уч эгизакка эса Шавкатжон, Зироатхон ва Саидахон исмлари қўйилган.\nМаълумот учун, Ўзбекистонда 2021 йилнинг февраль ойи ҳолати бўйича, 53 460 нафар чақалоқ туғилган. Уларнинг 1166 нафари эгизак экани қайд этилган.\n07:30, 21.04.2022 99396\n13:59 Бугун 1045\n13:44 Бугун 3734\n13:44 Бугун 994\n13:11 Бугун 398\n07:30, 15.05.2022 78754


Тошкент шаҳар ИИББ ППХ ва ЖТСБ ППХ бригадаси Ижтимоий-сиёсий, оммавий-маданий тадбирларни ўтказишда хавфсизликни таъминлаш батальони тезкор ҳаракатланиш ва қўлга олиш отряди ходими, сафдор Робия Қўчқорова ҳам спортнинг каратэ, кикбокс, бокс, комбат айкидо, универсал жанг, қўл жанги каби турлари билан мунтазам шуғулланиб, кам бўлмади. Унинг айтишича, спортга қизиқишига онаси Муқаддас опа сабабчи экан.\nУнинг моҳир спортчи бўлиши ўқувчилик кезларидан аён эди: машғулотларни бошлаганига кўп бўлмай, мусобақаларда иштирок этиб, совринли ўринларни эгаллай бошлади. 10 ёшида каратэ бўйича республика чемпионатида қатнашиб, фахрли биринчи ўринни қўлга киритди. Мактабни битираётган пайтида Робия Қўчқорованинг олтин, кумуш ва бронза медалларининг сони ўн иккитага етган эди.\nТошкент иқтисодиёт касб-ҳунар коллежини тамомлаб, ота касби – ички ишлар органлари ходими бўлишни кўнглига тугди. Отаси, катта сержант Зокир Қўчқоров ички ишлар органларида хизмат қилиб, эл-юрт осойишталигини таъминлашга муносиб ҳисса қўшган, аммо бешафқат ўлим уни орамиздан эрта олиб кетганди. Отаси орзу қилгандек мард, жасур фарзанд бўлишга, она Ватан учун хизмат қилишга бел боғлаган Робиянинг орзуси ушалиб, ички ишлар органлари сафига қабул қилинди. Жисмонан бақувват, қўрқмас бу қизнинг оммавий тадбирларда жамоат тартибини сақлаш, ҳуқуқбузарликларнинг олдини олишда ҳиссаси катта бўляпти. Шу билан бирга, сафдошларига ҳам қўл жанги, каратэ усулларини ўргатиб, уларнинг ҳам спортга бўлган қизиқишини оширяпти. Бугунги кунда қўл жанги бўйича спорт устаси бўлган қаҳрамонимиз Ўзбекистон чемпионати, Осиё ва Европа очиқ чемпионатларида қатнашиб, жами 36 дона турли медалларни қўлга киритган.\nЎтган йили Россия Федерациясининг Тула шаҳрида каратэ бўйича жаҳон чемпионати ўтказилди. Унда\nдунёнинг 27 та мамлакатидан спортчилар иштирок этди. 18–21 ёшлилар ўртасида ўтказилган мазкур мусобақада мамлакатимиз шарафини муносиб ҳимоя қилган сафдор Робия Қўчқорова фахрли иккинчи ўринни қўлга киритиб, кумуш медаль соҳибаси бўлди.\n— Спорт инсонни нафақат жисмонан чиниқтиради, балки иродани мустаҳкамлайди, руҳан тетиклаштиради, — дейди Р. Қўчқорова.\nСафдор Робия Қўчқорованинг фидойилиги, меҳнатсеварлиги раҳбариятнинг ҳам ҳурмат-эътиборида. Тошкент шаҳар ИИББ ППХ бригадаси командири, полковник Муродилла Алиқориев ҳам бу ходиманинг тиришқоқлигини, берилган топшириқларни масъулият билан бажариб, хизматда юқори натижаларни қўлга киритиш билан бирга, китоб ўқишга, билим ва кўникмаларини янада мустаҳкамлашга интилишини алоҳида эътироф этди.


Замонларнинг нақшин толаси - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЗамонларнинг нақшин толаси\nЧоп этилган 15 Октябр 2015\tКӯришлар: 996\nТаниқли ёзувчилар Ато Ҳамдам ва Леонид Чигринлар қаламига мансуб «Эмомали Раҳмон жасорати» номли ҳужжатли-бадиий қиссани яқинда истеъдодли адиб, моҳир таржимон Омонбой Жуманов ўзбек тилига ўгирди. Жорий йил мустақиллигимизнинг қутлуғ йигирма тўрт йиллиги нишонланди. Мамлакатимиз Президенти Эмомали Раҳмоннинг босиб ўтган ўта мураккаб ва шонли йўли ҳақида ҳикоя қилувчи мазкур асардан бир парчани сиз, азиз муштарийлар, ҳукмингизга ҳавола этмоқни лозим топдик.\nҲар куни Тожикистон Президенти Эмомали Раҳмон кенг кўламли ишларни амалга оширади. Унинг қалбида ўз халқу Ватани тақдирига нисбатан масъулият ҳисси шунчалар улуғки, асло дам олишни билмайди.\nФақат китоблари, у ярим тунда чуқур мазмунига чўмиб кетадиган китоблари ва қоғозга тушадиган навбатдаги асарлари сатрлари роҳат бағишлайди, замонаси-ю ўзи ҳақида ўйга толдиради.\nҲаммага ҳам ўз қобилиятини аниқлай олиш хусусияти берилмаган. Агар сен уни тушуниб етсангу, буюк ижодий захирага эга бўлсанг, давлат манфаатига арзирли ишлар қила оласан. Бу айтилган гаплар комилан Эмомали Раҳмонга тааллуқлидир.\nУ – бизнинг замондошимиз. Шу куннинг муҳим ишлари билан машғул, аммо ўю фикрлари ҳамда курашишлари эртанги кунга қаратилган. Бу хислатларсиз давлатнинг буюк сиёсатчиси ва машҳур арбоби бўлиш мумкин эмас.\nКимки Данғарага борган бўлса, ўта ажойиб мавзе эканлиги гувоҳи бўлган. У ерда баланд қорли тоғлар эмас, балки қатор-қатор бўлиб, гўё иссиқда ташна қолиб, ёнма-ён чўккан туялар ўркачини эслатгувчи қир-адирлар ястаниб ётибди.\nҚисмат бу минтақага файзли табиат инъом этмаган. Фақат баҳор фаслида қиру тепаликлар турли-туман ўту гиёҳлар билан яшил либос киядию, лолалар гулхани ёқилади, холос. Бошқа айёмларда қуёш Данғара кенгликларига олов селини сочади, куйдиради ва сариғу кулранг бўёқлар табиатнинг бошқа рангларига нисбатан кўпроқ жилваланади.\nТожиклар қадимдан: «Еримдан сўрама, сувимдан сўра»,- деганлар. Данғаралик деҳқонлар ҳамиша сувдан танқислик тортишади ва шу сабаб уни табиатнинг бошқа неъматларига нисбатан кўпроқ қадрлашади.\nМураккаб табиий шароит улар меҳнатининг хусусиятини белгилаб берган ва данғараликлар ҳар йили барча мураккабликларга қарамай, ғалла ва бошқа экинлардан яхши ҳосил етиштиришади.\nДанғара тарихи худди моҳир темирчи мисол одамлар хислатларини ҳам тоблаган. Данғараликлар жиддий, мулоҳазали, пухта ҳамда камгап кишилар ва инсонни ишига қараб баҳолашади, ўзи ҳақидаги узундан-узоқ гапига қараб эмас. Қизиғи шундаки, худди ана шундай сифату хислатлар Президентга ҳам хосдир. Унинг республика халқ хўжалиги ривожидаги афзал томонларини аниқлаш тактика ва стратегияси табиий бойликлар ва улардан самарали фойдаланиш имкониятига қараб белгиланади.\nТожикистоннинг асосий бойликларидан бири – сув. Масофаси ҳажми кичиклигига қарамай, республика сув захирасига бойлиги жиҳатдан дунёдаги асосий жойлардан бирини эгаллайди. Шундай экан, энг аввало, сув халқ манфаатига хизмат қилмоғи керак ва ўша пайтда гидроэнергетика ҳаракатлантирувчи куч сифатида халқ хўжалигининг бошқа соҳаларини ўз ортидан тараққиёт томон бошлайди.\nҚолаверса, Президент масаланинг ана шу томонига жиддий аҳамият беради. Йирик сув захираларидан фойдаланишнинг узоқ йилларга мўлжалланган дастури ишлаб чиқилиб, катта-кичик гидроэлектростанциялар қурилди. Бугун «Сангтўда-1» ва «Сангтўда-2» гидроэлектростанциялари реал воқеликка айланди. Навбатда эса, йирик «Роғун» гидроэнергия гиганти қурилиши турибди. Улар ишга туширилиши биланоқ, фақат мамлакатимиз арзон электр қуввати билан таъминланибгина қолмай, балки қўшни давлатлар ҳам бу неъматдан баҳра олишлари мумкин. Бу эса, жуда ҳам кўплаб иқтисодий масалаларнинг ечими учун кенг имкониятлар яратади.\nРеспублика Президентининг яратувчилик тафаккури ва қатъий амаллари ҳаммага ҳам маъқул тушмаяпти. Ҳамма ҳам Тожикистон тараққий этиши ва фуқароларининг яшаш даражаси юқори бўлишини истайвермайди. Эмомали Раҳмоннинг ўз нуқтаи назарию режалари асосида эмас, балки улар истаганча амал қилиши учун қаттиқ босим ўтказилди. Аммо данғарача устувор ва мустаҳкам характер унга босимларга бардош бериш ва ўзи истагандай иш юритиш имконини бермоқда. Унинг хотирасида кўплаб имтиҳону синовлардан ўтган, обдан тобланган ва бугун яна ўзига хос йўналишдан дунёнинг кенг тамаддуни томон далил қадамлар билан шошилаётган тожик халқи тарихига доир мисоллар яшаяпти.\nТожик халқининг Катану Австан, Спитамену Муқанна ва бошқа қаҳрамонларининг жасорати, мардоналиги, шунингдек, Имоми Аъзамнинг устуворлигу беғаразлиги Эмомали Раҳмон учун фақат буюк ибрат намунаси эмас, балки ўзларининг энг яхши шахсий хислатларини мерос қолдирган, енгилмас ва унинг жисмида бошқа фавқулодда сифатларини жамлантирган аждодлари ҳамдир.\nИнсон фарзанди дунёда ўз-ўзича вужудга келмайди. У наслларнинг асрлар қаъридан бошланиб, чексиз келажак томон борадиган сўнгсиз авлодлар занжиридаги бир ҳалқадир ва шу боисдан ҳар бир кишининг, бизнинг мавжудлигимизни таъминлаганлар ҳамда бизлардан шу ғоялар эстафетасини оладиганлар олдидаги масъулияти буюкдир.\nЭмомали Раҳмон кабинетда ўтирмайди. Республиканинг барча минтақаларига қиладиган сафарлар унинг доимий ишига айланиб қолган. Халқ билан мулоқот - ҳар бир раҳбар учун энг яхши мактаб, унинг ўю фикрлари унинг режаларига сайқал берадиган маҳак тошдир.\nҲар бир амалдор фаолиятининг энг яхши ҳаками халқдир ва Президент одамларнинг маслаҳату машваратларига диққат билан қулоқ тутади.\nҚурилаётган «Роғун» ГЭСи ҳамиша Эмомали Раҳмоннинг ўзига хос диққат марказида.\n… «Роғун» ГЭСининг қурилиш майдончаси.\nҚулоққа техникаларнинг ғулғуладор садолари эшитилмоқда.\nМонтаж ишлари билан шуғулланаётган ишчилар кўзга ташланади.\n«Роғун ГЭСи» деган ёзув пайдо бўлади.\nТожикистон Президенти Эмомали Раҳмон ишчилар ва инженер-техниклар ҳалқасида.\nОрқа томонда безатилган пушта манзараси, тоғ ёнбағри, ярмигача тўлдирилган тўғон.\nПрезидент иш кийимида – долчинранг кўйлак, кулранг калта камзул, бошида пайвандчиларнинг оқ каскаси.\nҚурилиш бошлиғи шарҳу изоҳ бермоқда.\nБошлиқ: Қурилишнинг ҳамма участкаларида иш вақтдан ўзган ҳолда, давом эттирилмоқда. Ҳозир тўғон қурилиши билан бир пайтда, жиҳозларни монтаж қилиш ишлари ҳам бажарилмоқда. Аллақачон станциянинг биринчи агрегатлари келтирилган. Яқин кунларда уларни ўрната бошлаймиз. Одамлар бўлажак ГЭСнинг аҳамиятини тушунган ҳолда, меҳнат қилишмоқда. «Роғун» ГЭСи қурилишининг халқчил эканлиги уларнинг кучларига янада кўпроқ куч бағишламоқда.\nШуни айтиш керакки, халқ маблағи билан гидроэлектростанциялар қуриш – улуғ ташаббус, албатта! Одамлар ишонч билан акциялар сотиб олишаяпти. Эртага эса, маблағларини фойдаси билан қайтариб олишади.\nШуниси муҳимки, станция ҳеч қандай қисмга бўлинмасдан, бир бутунлигича Тожикистонники бўлади. Бу ҳам халқни янада руҳлантириб юбориши табиий.\nПрезидент: Ҳа, бу – жуда яхши фикр бўлди ва аҳоли томонидан муносиб кутиб олинди. Гарчи, аҳолининг бир қисми оғир ҳаёт кечираётган бўлса-да, бу улуғ ишдан четда қолишмади. Лекин шунинг ўзигина муҳим эмас. Энди халқу Ҳукумат бир бутунликка айланди, раҳбар ва меҳнаткаш ўртасидаги фарқ йўқолди. Ҳамма бир мақсад, бир фикр билан яшайди. Бу - энди барча ниятларимизни комилан амалга оширамиз, деган маънони билдиради.\nМенинг ишчиларга бир неча саволим бор: қандай муаммолар мавжуд, сермаҳсул меҳнат қилишларинг учун нималар халал бермоқда?\nИшчилар (бирин-кетин): Қурилиш материаллари сифати яхшиланса, мақсадга мувофиқ бўларди. Қурилишни таъминлаш ёмон эмас, аммо биз-ишчиларнинг яшаш тарзимизга ҳали ҳам кам аҳамият берилаяпти: яна болалар боғчаси зарур, дам олиш пайтида нима билан шуғулланишни билмайсан, китобхоналарни бойитиб, кўриш учун кинофилмлар олиб келиш даркор, ўқишни истаймиз, университетларнинг бўлимлари ҳам очилса, жуда яхши иш бўларди…\nПрезидент ҳар бир ишчининг талабу таклифларини диққат билан тинглаб, тасдиқ маъносида бош силкитиб қўяди.\nПрезидент: Ҳаммаси - тўғри. Бу масаланинг барчасини кечиктирмай ҳал этамиз. Қудрату имкониятларимиз етарли.\nКелинглар, ҳар биримиз ўз вазифамизда бор кучимиз билан бутун масъулиятни ҳис этган ҳолда, меҳнатимиз натижаси учун ишлайлик.\n«Роғун» ГЭСи бизлар учун сув ва ҳаводек зарур. У ишга тушиши биланоқ, Тожикистоннинг иқтисодий ўсиш суръати янада тезлашади. Энг муҳими, бизлар ҳам барча масалаларни ҳал этишда комилан мустақил бўламиз. Ўқишни истаганларинг - жуда яхши. «Роғун» - буюк қурилиш, шунга қарамай, қайта тикланишимиздаги фақатгина бир давр, холос. Келгусида қилинадиган бу каби ишлар кам эмас. Шу боис, бизлар учун саводли, тажрибали мутахассислар зарур. Улар, айниқса, сизларнинг ораларингиздан тайёрланиши лозим.\nБир ишчи: Қизиқ, сиз – Президентсиз, лекин бизлар билан худди яқин бир ўртоғимиз сингари суҳбатлашаяпсиз.\nПрезидент: Шундай бўлиши ҳам керак. Ҳеч кимнинг халқдан ажралишга ҳаққи йўқ. Алоқани йўқотдингми, уларнинг ташвишу эҳтиёжларини тушунмайсан. Фикру мулоҳазаларини, талабу истакларини эшитмасанг, раҳбар сифатида қанчалик қадринг бор, ахир?\nҚурилиш бошлиғи: Давлатчилигимизга эндигина икки ўн йил бўлди. Аммо қанчадан-қанча самарали ишлар амалга оширилди. Ноҳияларга бориб, кўзларингга ишонмайсан, киши. Атроф ҳам янгидан-янги қурилишларга тўла. Мамлакатимизнинг шаҳару қишлоқлари кўз ўнгимизда кунлар ўтган сайин ўзгариб бормоқда. Душанбе нақадар гўзаллашган.\nЯқинда хорижда бўлдим, рости гап, пойтахтимиз бирор-бир мамлакат марказидан қолишмайди. Халқ онги ҳам нақадар ўсганини айтмайсизми!..\nПрезидент: Тўғри. Сиз ҳозир ўтган икки ўн йилликда қўлга киритилган энг муҳим нарсаларни зикр этдингиз. Миллий ўз-ўзини англаш тушунчалари ўсди, халқ ўз мамлакати билан фахрланади, ўз қўл меҳнати билан қувончга тўлади. Ўзимиз, ниҳоят, кўп ишларни қила олишимизга, кўп нарсаларга қодир эканлигимизга ишонч ҳосил қилдик. Олам аҳлининг тариху маданиятимизга нисбатан диққату қизиқишлари янада ошди. Энди узоқ-яқин ўлкаларда тожиклар ҳақида ҳам билишади, гапиришади. Кўплар иқтисодимизга маблағ ўтказиш ниятидалар. Бизларга ишонишади, эҳтиром қилишади. Бизларнинг сиймомизда тенг ҳамкорларни кўришади, биз билан муносабатни фойдали, деб билишади. Бу ҳам бизнинг самарали йигирма йилдаги ютуғимиз.\nМуваффақиятларимиз сабаби шундаки, нимани истасак, унга қандай қилиб эришиш мумкинлигини жуда ҳам яхши биламиз.\nҚулоқ солинг, бу ҳақда Умар Хайём нақадар яхши айтибди:\nДунёнинг тилаги - самари ҳам биз,\nШаксиз, унинг кўзи - гавҳари ҳам биз.\nШу ўринда чинлик ҳаким Конфуцийнинг сўзларини эслаш жуда ҳам ўринлидир. У шундай деган эди: «Қоронғулик ҳақида юз бор гапиргандан кўра, бир шам ёндирмоқ яхшироқдир».\nПрезидентни ўраб олган халқ орасидан бир қизча чиқади, қўлида гулдаста.\nҚизча: Президент бобо, бу гулдаста менинг мактабдошларим номидан Сизга! Биз ҳаммамиз сизни жуда ҳам севамиз.\nЭмомали Раҳмон қаттиқ ҳаяжонда қизчани бағрига босиб, пешонасидан ўпади.\nПрезидент: Менинг доногинам, раҳмат сенга!\nДарҳақиқат, мен - сенинг бобонг бўламан. Вақтнинг йўлини тўсиб бўлмайди, у, албатта, ўз ишини қилаверади.\nҚизча: Менга дастхат ёзиб берасизми?\nПрезидент(кулиб): Шу чоққа қадар мендан ҳеч ким дастхат сўрамаганди. Не илож, менинг сиймомда кино ё эстрада юлдузини кўра олишмагандир балки! Эҳтимол, шуниси яхшидир.\nЖону дилим билан сенга дастхат ёзиб бераман.\nМактаб боласи узатган варақчага имзо чекади.\nПрезидент: Азиз роғунликлар! Сизлар билан ўтказилган мулоқотдан бағоят хурсандман. Бу – сўнггиси эмас. Яна олдиларингга келаман, бошқа қурилишларда дийдорлашамиз. Ахир, мен ҳам фаолиятимни оддий ишчиликдан бошлаганман. Мустақил ҳаётнинг барча зиналарини босиб ўтдим. Бу – энг яхши мактаб, асло унутилмайди.\nИшчилар овозлари: «Яхши боринг!», «Асло чарчаманг!», «Сиз – бизлар учун ёрқин маёқсиз!»…\nПрезидент Эмомали Раҳмон - саховатли ва меҳрибон сарзамин фарзанди. Шу боисдан унинг ерга меҳру ғамхўрлиги чексиз, бепоён. Бирор-бир улкан қурилиш ёки кенг кўламли режани амалга оширишдан аввал, ўша лойиҳани, албатта, атроф-муҳитни ҳимоя қилиш нуқтаи назаридан текшириб кўришни талаб қилади.\n-Биз табиатга зарар етказмаслигимиз керак, - таъкидлайди Президент. – Республикамиз ҳудудининг бор-йўғи етти фоизини водийлар ташкил этади. Шу сабабдан ҳар қарич заминдан эҳтиёткорлик билан, тежамкорлик билан фойдаланайлик. Ўтмиш авлодлардан бебаҳо бойлик – замину сув ҳамда тоза ҳавони мерос қилиб олдик ва уни келажак насллар учун ҳам мерос қилиб қолдирайлик. Мамлакат бойлигини кўпайтиришимиз даркор, лекин табиатга нисбатан муносабатда исрофгарчиликка йўл қўймаслигимиз лозим».\nВоқеан, Тожикистон табиий хусусиятлари жиҳатдан беназирдир. Бу ерда бир пайтнинг ўзидаёқ йилнинг тўрт фаслини кузатишимиз мумкин. Бизда иссиқлик ҳароратидан шаҳар йўлларидаги мум сувга айланса, қор билан қопланган тоғлар ўзига чорлаб, салқинлик бағишлайди. Баҳорий майсазорлар, чаманлар истиқболингизга чиқади. Боғу майдонлардаги фаровон ҳосил пурсафо олтин куздан хабар беради.\nТожикистон гўё сайёҳлар учун яратилгандай ва Президент ҳам мазкур соҳага алоҳида эътибор қаратади. Қайси ишу ўй билан банд бўлмасин, ўлка табиати ҳуснини ҳис этадию, қаттиқ таъсирланади. Ҳатто, Афғонистонга Бирлашган тожик мухолифлари раҳбарлари билан учрашувга бориш олдидан ҳам зангори, бепоён осмонда оппоқ қўй сурувлари мисол ястаниб ётган булут тўдаларини томоша қилиб тўймасди. Улар орасидан улкан тоғларнинг ўткир жигарранг чўққилари намоён, дараларда селлар кўпикли қалпоқлар бошида шошгани-шошган, водийларнинг ям-яшил либоси қақраб ётган қора тошлоқ ранги билан ҳосил қилган манзара очиқ-ойдин кўзга ташланади.\nДилрабо манзаралар Президентнинг ўйларига халал бермайди. Аксинча, унинг биродаркушлик жанги олови бу мафтункор манзараларни кулга айлантирмаслиги, ёнган қишлоқларнинг қора тутуни беғубор осмонни қоплаб олмаслиги ҳақидаги қатъий фикрларини янада мустаҳкамлайди. Чоралар кўриш борасидаги фикрларини такомиллаштиради.\nУ тожикларнинг тарихий диёрида фожиалар келтириб чиқарган қарама-қарши томонлар оташини сўндирди, унинг табиий гўзаллигини сақлаб қолди ва порлоқ келажагини таъминлади.\nРеспублика бўйлаб қилган сафарлари чоғида қуёш нурлари остида тобланиб турган ғаллазорни кўрганида, машинани тўхтатишни сўраши ҳам бесабаб эмас; уват бўйлаб қадам ташлайди, бошоқларни кўздан кечиради, уларни салмоқлаб кўради, чеҳрасида табассум пайдо бўлади. У деҳқон фарзанди заминнинг деҳқон меҳнати эвазига инъом этган неъматларини кўрган чоғлари ҳаяжонга тушади. Унинг учун пахтазор қитъаларию «оқ олтин» кўраклари ҳосил юкидан шохлари эгилган боғлар – ҳамма-ҳаммаси ҳам ана шундай азиз, меҳрибон. Бу файзу баракада ўз меҳнати ҳиссасини ҳам кўради, зеро, республика сарвари сифатида халқ меҳнати осойиштаю бунёдкорона бўлиши учун ҳамма ишга тайёр.\nЗаҳматкаш халққа эҳтиром Эмомали Раҳмоннинг қон-қонига сингиб кетган. Уни она сути билан ўз вужудига олган.\nБолалик чоғларида деҳқоннинг ҳар кунги меҳнати билан машғул бўлди. Бир бурда нон қанчалар меҳнат эвазига пайдо бўлиши ва тожиклар нега нонни бунчалар эҳтиром қилишларини ўз ҳаётий тажрибасида тушуниб етди ва кейинчалик қаерда ишламасин, қайси вазифа унинг елкасига юкланмасин, чин дилдан меҳнат қиларди, ўзи учун эмас, халқ учун, халқ манфаати учун…\nУнинг мозий, бугун ва эртанги кун ҳақидаги ўтмиш даври ҳикматларини ўзлаштириб, ана шу асосда ўзининг дунёқарашини шакллантирган андишалари файласуфона андишалардир…\nБугун: 26-05-2020 14:43:02


By Шайх Саидаҳмад Нуриддин on 08/30/2017 РЎЗА ФИҚҲ\nҲажда бўлмаган кишига арафа куни рўза тутиш мустаҳабдир. Абу Қатода разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам бундай дейдилар: “Арафа куни тутилган рўза икки йиллик: ўтган ва келажак йилдаги гуноҳларни каффорат қилади. Ошуро куни тутилган рўза эса ўтган йилги гуноҳларни каффорат қилади”.\nУламолар ҳаждаги киши арафа куни рўза тутиши борасида ихтилофлашганлар. Аксар уламолар ҳаж қилаётган инсон арафа куни рўза тутмаслиги мустаҳаб деганлар. Негаки, Расулуллоҳ саллаллоҳу алайҳи ва саллам ҳажда арафа куни рўза тутмаганлар. Умму Фазл бинти Ҳорис разияллоҳу анҳумодан ривоят қилинади: “Бир неча одамлар арафа куни менинг чодирим олдида Пайғамбар саллаллоҳу алайҳи ва салламнинг рўза тутган ёки тутмаганликлари хусусида тортишиб қолдилар. Баъзилар “рўза тутганлар”, деса, бошқалар “йўқ, рўза тутмаганлар”, дейишар эди. Шунда мен у зотга бир қадаҳда сут бериб юбордим. Расулуллоҳ саллаллоҳу алайҳи ва саллам туяларига миниб турган ҳолларида сутни ичдилар”. Шунингдек, бу ҳукмни Уқба разияллоҳу анҳу Расулуллоҳ саллаллоҳу алайҳи ва салламдан ривоят қилган ҳадис ҳам қўллаб-қувватлайди: “Арафа, наҳр ва Мино кунлари биз мусулмонларнинг байрамидир”.\n Бухорий (1988), Муслим (1123) ва Абу Довуд (2441) ривоят қилишган.\n Саҳиҳ. Абу Довуд (2419), Термизий (773), Насоий (5/252) ва Аҳмад (4/152) ривоят қилишган.\nЭслатма: арафа куни зулҳижжа ойининг тўққизинчи куни, наҳр куни зулҳижжанинг ўнинчи куни ва Мино кунлари ёхуд “айём ат-ташриқ” зулҳижжанинг 11, 12, 13-кунларига тўғри келади.\nAvvalgi maqolaСавол-жавоб: “Намозни барпо этиш қандай бўлади?” (Шайх Содиқ Самарқандий)\nKeyingi maqola Қурбонлик сўйиш ва сочни олиш


ОҒИЗ НИМАГА ҚУРИЙДИ ВА УНИНГ ЙЎҚОТИШ УСУЛЛАРИ.\nАгар оддий чанқоқликдан ёки стрессдан оғзингиз қуримаётган бўлса, демак сизнинг соғлиғингизда муаммо бор.\nНима учун оғиз қуриши ёмон хисобланади?\nОғиз қуриши – тиббиётда КСЕРОСТОМИЯ деб аталиб, сўлак безлари фаолиятини бузилиши натижасида келиб чиқади. Сўлак суюқлигини асосий хусусияти -антибактериал бўлиб, оғиз бўшлиғини турли хил инфекциялардан химоялайди. Оғиз қуриганда эса зарарли микроорганизмлар фаоллиги ортиб бир қатор муаммолар келиб чиқади, яъни:\n• Тилнинг ёноқнинг ички юзасига ёки танглайга ёпишиб қолганига ўхшаш ёқимсиз туйғу.\n• Лабларнинг ёрилиб, оғиз ва лаблар бурчакларидаги яралар пайдо бўлиши.\n• Оғиздан ёқимсиз хид келиши ва унинг тишларни ювганда хам ёрдам бермаслиги.\n• Тилнинг қизариши ва таъсирланиши.\n• Таъм билишни бузилиши.\n• Ютиниш билан боғлиқ муаммолар.\n• Овқат ҳазм қилишни қийинлашуви. Сўлак билан яхши ишлов берилмаган овқат қийин ўзлаштирилади.\n• Ўткир респираторли инфекциялар ва ЛОР касалликлари хавфи ортиши.\n• Овозни хириллаши ва бўғилиши.\n• Тишлар билан боғлиқ муаммолар: кариес ва милкларни шамоллаши.\nОғиз қуриши сабаби нима?\nАйримлар оғиз қуришини ёшга боғлашади, аммо бу нотўғри. Унинг сабаблари турлича бўлиши мумкин. Масалан:\n1. Сизга сув етишмаяпти\nБу энг кенг тарқалган ҳолат. Агар оғзингиз қуриётган бўлса, эҳтимол сиз етарли миқдорда суюқлик қабул қилмагансиз. Ёки кўп миқдорда сув йўқотдингиз. Масалан: кучли спорт билан шуғулланишда, иссиқда юриш пайтида, ҳазм қилиш муаммолари - диарея ёки қусиш кузатилганда.\n2. Сиз чекасиз\nТамаки тутуни шиллиқ пардаларни қуритади ва сўлак ишлаб чиқаришни камайтиради. Бу чекишни ташлашнинг яна бир сабаби.\n3. Сизнинг бурнингиз битиб қолган\nШу сабабли сиз оғзингиздан нафас оласиз. Намликнинг етарли эмаслиги шароитида нафас олиш - шиллиқ қаватининг қуришига олиб келади.\n4. Сиз тегишли дори-дармонларни қабул қиласиз\nНожўя таъсири сифатида оғзининг қуриши кўрсатилган дорилар рўйхати бирмунча. Бунга қуйидагилар киради:\n• шишга қарши препаратлар;\n• юқори қон босими ортган (гипертония) да ичиладиган бир қатор дорилар;\n• диареяга қарши дорилар;\n• Паркинсон ва бошқа асаб касалликларини даволаш учун ишлатиладиган баъзи дорилар.\nАйтганча, шунинг учун оғиз қуриши ёшларга қараганда кекса ёшдаги одамлар орасида тез-тез учрайди. Негаки улар ҳар хил турдаги дори-дармонларни кўпроқ ичишади.\n5. Сиз нур ёки кимёвий терапияни бошдан кечирмоқдасиз\nОнкологик касалликларни даволаш билан боғлиқ муолажалар сўлак безларининг ишини бузади.\n6. Сизда қандли диабет бор ёки энди ривожланмоқда\nОғизнинг қуриши қандли диабетнинг асосий аломатидир. Шунингдек. у тез-тез сийиш билан бирга келади.\n7. Сизда аутоиммун касаллик ривожланмоқда\nБу ревматоид артрит, қалқонсимон без касалликлари (хусусан, тиреотоксикоз), қизил волчанка ва бошқа касалликлар бўлиб, унда иммун тизими ўз танасининг соғлом ҳужайраларига ҳужум қила бошлайди.\n8. Сиз кучли стрессни бошдан кечиряпсиз.\nОдам асабийлашганда сўлак безлари тормозланади. Организм бунда «уриш» ёки «қочиш» муаммоларидан бирини танлаш билан банд бўлади. Шу сабабли стресс пайтида оғиз қурийди.\nОғиз қуриши мунтазам кузатилса нима қилиш керак\n1. Сўлак безлари нормал ишлаётгнини текшириб кўринг.\nБуни стоматолог кўригида аниқлаш мумкин. Агар сўлак безлари «дангаса» эканлиги аниқланса, шифокор уларни қайта тиклаш учун дорилар ёки даволаш усулларини (масалан, тил ва танглайни электр стимуляцияси) буюриши мумкин.\n2. Фаолроқ чайнаш.\nОвқатни қанчалик яхшилаб чайнасангиз, тегишли сўлак безлари шунча кўп шира ҳосил қилади. Албатта, янги сабзавот ва мевалар ва бошқа қаттиқ овқатлар каби соғлом нарсаларни чайнаш мақсадга мувофиқ. Аммо хеч бўлмаса оддий сақич хам бўлаверади.\n3. Бурнингиз билан нафас олишга ҳаракат қилинг\nСовуқ туфайли бурун битиб қолганда, бурун тўсиғи қийшайганда, бурун шиллиқ қавати полипларида нафас олиш қийин бўлади. Бу холатларда сиз улардан қутилишни тезлаштиришга ҳаракат қилишингиз керак. ЛОР врачига кўрининг.\n4. Кўп суюқлик ичинг\nЖахон соғлиқни сақлаш ташкилоти аёллар учун кунига 2,7 литр, эркакларга - 3,7 литр суюқлик истеъмол қилишни тавсия этади. Бу нафақат сув шаклида, балки шарбатлар, шўрвалар ва бошқалар шаклида ҳам бўлаверади. Агар сиз спорт билан шуғуллансангиз ёки жисмоний меҳнат қилсангиз, (айниқса иссиқ хавода) бу миқдорни янада ошириш мумкин.\n5. Оғизни мунтазам равишда чайинг\nОддий сув хам бўлаверади. Стоматолог тавсия қиладиган махсус воситалар бўлса унданда яхши.\n6. Чекишни ташлаш\nБу нафақат оғиз қуришига балки бутун организм учун фойдали. Хамёнга хам.\n7. Дори воситангизни алмаштиринг\nАгар ичаётган дори препаратларининг ножўя таъсири сифатида оғиз қуриётган бўлса, врач билан маслахатлашиб, дорини алмаштиринг.\n8. Камроқ асабийлашишга харакат қилинг\nАсабни назорат қилишга ўрганинг. Бу нафақат сўлак ажралишига балки хаётингиз сифати учун хам фойдали хисобланади.\nМарт 18, 2021 706 1 Рукн СТОМАТОЛОГИЯ\nОҒИЗДАН КЕЛАЁТГАН ЁҚИМСИЗ ХИДНИ ҚАНДАЙ ЙЎҚОТИШ МУМКИН....\nМай 11, 2018 3163


БОЛАГА КИТОБ БЕРИНГ » «Қўшчинор» газетаси\nДемонстрационный сайт » Асосий янгиликлар » БОЛАГА КИТОБ БЕРИНГ\nЮқоридаги шиор остида туманимиздаги спорт-интернат мактабида тадбир бўлиб ўтмоқда. Тадбирда ота-оналар, ўқитувчилар, мураббийлар мактаб кутубхонасига ва ўқувчи фарзандларига китоблар совға қилишмоқда.\n— Ҳозиргача кутубхона учун 500 дан зиёд китоблар тортиқ этилди — дейди ота-оналар кенгаши раиси Ботир Ҳакимов.\n— Мен ўғлим Ҳамдамов Шаҳриёрга 5 та, мактаб кутубхонасига ҳам 5 та китоб совға қилар эканман, тадбирда иштирок этганимдан хурсандман. Фарзандларимнинг китобхон бўлишида устозлари сабабчи, — дейди найманлик Васила Обилова.\nАкция давомида бадиий ҳаваскорлик тўгараги аъзоларининг чиқишлари иштирокчиларга кўтаринки кайфият бахш этмоқда. Тадбир ташкилотчилардан бири, мактаб директори ўринбосари Абдулла Қобилов ҳам кутубхона фондига 50 та китоб туҳфа қилди.\nСпорт якка курашлари «малика»си


Халифанинг салоҳиятлари (давоми)\nб) Халифа давлатнинг ҳам ички, ҳам ташқи сиёсатига жавобгардир. У қўшинни бошқаради. У уруш эълон қилиш, сулҳ тузиш, ярашиш ва бошқа битимларни тузиш ҳуқуқига эга.\nв) У чет эл элчиларини қабул қилиш ёки қабул қилмаслик ҳамда мусулмон элчиларни тайинлаш ёки бўшатиш ҳуқуқига эга.\nг) Фақат угина муовинларни, волийларни тайин қилади ва бўшатади. Уларнинг ҳаммаси Уммат мажлиси олдида масъул бўлганлари каби халифа олдида ҳам масъулдирлар.\n(б) моддасининг далили Расулуллоҳ ﷺнинг амалларидир. Чунки Расулуллоҳ ﷺ волийлар ва қозиларни ўзлари тайин қилиб, улардан ҳисоб талаб қилар эдилар. Ул зот савдо-сотиқ ишларини текшириб турар ва бу ишдаги алдашларга йўл қўймас эдилар. Ул зот молни ҳам тақсимлар, ишсиз одамнинг иш топишига ёрдам берар, давлатнинг барча ички ишларини ўзлари бажарардилар. Шунингдек, подшоларга хитоб қилиб, элчиларни кутиб олувчи ҳам, давлатни барча ташқи ишларини идора этувчи ҳам ўзлари эдилар. Шу билан бирга Расулуллоҳ ﷺ қўшин қўмондонлигини ҳам амалда бошқарар, ғазотларда жанг қўмондонлигига ўзлари бошчилик қилар эдилар, сарийя (отряд)ларни ҳам ўзи жўнатиб, уларнинг қўмондонини ўзлари тайин қилар эдилар. Масалан, Усома ибн Зайдни Шом юртига жўнатиш учун қўшинга қўмондон қилиб тайинлаган пайтларида, саҳобалар Усоманинг ёши кичиклиги боис, бу ишни ёқтирмадилар. Лекин Расулуллоҳ ﷺ Усоманинг қўмондонлигини қабул қилишга уларни мажбур қилдилар. Бу эса, ўз навбатида, халифа фақат олий қўмондонгина эмас, балки қўшиннинг амалдаги қўмондони эканлигига ҳам далил бўлади. Шунингдек, Расулуллоҳ ﷺ Қурайшга уруш эълон қилдилар. Бану Қурайзага, Бану Назирга, Бану Қайнуқога, Хайбар ва Румга ҳам уруш эълон қилдилар. Бўлиб ўтган ҳамма урушларни эълон қилган Расулуллоҳ ﷺнинг ўзлари эдилар. Бу ҳам уруш эълон қилиш халифанинг ҳуқуқи эканлигига далолат қилади. Шунингдек, Расулуллоҳ ﷺ яҳудийлар билан шартномалар туздилар, Бану Зумранинг иттифоқчиси бўлган Бану Мудлиж билан шартнома туздилар. Яна ул зот Айла ҳокими Юҳанно ибн Рўъба билан ҳам шартнома туздилар. У зот Ҳудайбия шартномасини тузганларида ҳатто мусулмонлар бундан ғазабланишган эди. Аммо Расулуллоҳ ﷺ уларнинг сўзларига кўнмай, уларнинг фикрларини рад этдилар ва шартномага имзо чекдилар. Бу ҳам сулҳ тузиш шартномалари бўладими ёки бошқа шартномаларми, уларни тузиш бошқанинг эмас, фақат халифанинг ҳуқуқи эканлигига далолат қилади.\nЭнди (в) моддаcига келсак, унинг далили Расулуллоҳ ﷺнинг ўзлари каззоб Мусайламанинг икки элчисини кутиб олганлари ва Қурайшдан элчи бўлиб келган Абу Рофъени ҳам кутиб олганларидир. Ҳирақл, Кисро, Муқавқис, Ҳиро подшоҳи Ҳорисул Ғассоний, Яман подшоҳи Ҳорисул Ҳумайрий ва Ҳабашистон подшоси Нажжошийга ҳам элчиларни ўзлари жўнатган эдилар. Усмон ибн Аффонни Ҳудайбия урушида Қурайшга элчи қилиб жўнатдилар. Булар ҳам ўз навбатида, халифанинг ўзи элчиларни қабул қилиши, рад этиши ва элчиларни тайин қилишига далил бўлади.\nЭнди (г) моддасининг далилига келсак, Расулуллоҳ ﷺ волийларни тайин қилганлар. Масалан, Муозни Яманга волий қилиб тайинладилар. У зот волийларни ишдан ҳам бўшатганлар, масалан, Ало ибн Ҳазрамийни Баҳрайн волийлигидан унинг аҳолиси Алодан шикоят қилгани боис бўшатганлар. Бу эса, волийлар халифа олдида жавобгар бўлганларидек, Уммат мажлиси олдида ҳам – чунки мажлис ҳамма вилоятларнинг вакили ҳисобланади – вилоят аҳолиси олдида ҳам жавобгар эканлигига далолат қилади. Аммо муовинларга келсак, Расулуллоҳ ﷺнинг муовинлари Абу Бакр ва Умарлар бўлиб, бутун ҳаётлари давомида уларни бўшатмадилар. Улардан бошқа муовин ҳам тайинламадилар. Расулуллоҳ ﷺнинг ўзлари иккала муовинни тайин қилдилар, аммо бўшатмадилар. Лекин муовин халифадан ҳокимиятни қабул қилиб оладиган шахс бўлганлиги учун у халифанинг ўринбосар-вакили ўрнида бўлиб, халифа вакилга ўхшаб муовинни ҳам бўшатишга ҳақлидир. Чунки вакил қилувчи одам ўзининг вакилини бўшатиш ҳуқуқига эгадир.\nМуслима аёл ҳақ-ҳуқуқига фақат Ислом соясидагина эришади


08-01-2016 | 11:39\nZAMIN.UZ / Иқтисодиёт / 08 Январ 2016 года975\nЖаҳон банки мутахассисларининг фикрига кўра, 2016 йилда Ўзбекистон иқтисодиёти 7.5 фоизга ўсиши мумкин. Бу 2015 йилги кўрсаткичдан бироз юқоридир. Бундай рақам банкнинг “Глобал иқтисодий истиқболлар” номли янги ҳисоботида келтирилди, деб хабар бермоқда Kun.uz нашри.Жаҳон банки жаҳон иқтисодиётининг 2016 йилги ўсиши прогнозларини 3.3 фоиздан 2.9 фоизга туширди. Бундай ўзгаришга асосий сабаб ривожланаётган давлатлардаги молиявий аҳволдир. Банк мутахассисларининг фикрича, Хитой иқтисодиётида ўсиш 2016 йилда 6.7 фоиздан ошмайди, Бразилияда бу кўрсаткич 2.5 фоизга тенг бўлади. Россияда ўсиш 0.7 фоизни ташкил қилади.Ўзбекистонда эса ҳисобот даврида ўсиш 7.5 фоизни ташкил этади; бу ўтган сафарги прогноздан 0.6 фоизга кўпроқдир.2017 ва 2018 йилларда ўсиш ўртача 7.7 фоизга тенг бўлади.\nЎқишни тавсия қиламиз Осиё тараққиёт банки Қозоғистон ЯИМ ўсиш ҳажми башоратини 1,5 фоизгача қисқартирди


Андреа Ледсом Англия бош вазирлиги учун сайловдан ўз номзодини қайтариб олди\n19:37 / 11.07.2016\nБуюк Британия энергетика вазири ўринбосари Андреа Ледсом Консерватив партия етакчиси ва мамлакат бош вазири лавозими учун сайловда иштирок этмаслигини маълум қилди. Бу эса мамлакат бош вазирлиги учун сайловда ягона номзод сифатида Ички ишлар вазири Тереза Мэй қатнашишини англатади.\n«Мамлакатимиз манфаатлари зудлик билан кучли етакчи сайланишини талаб этади. Мен Тереза Мэйга барча яхшиликларни тилайман», — дея Ледсомнинг сўзларини келтиради The Telegraph.\nШу тариқа, Маргарет Тэтчер замонидан буён биринчи марта Буюк Британия бош вазири аёл киши бўлади.\nСўровномалар аҳолининг катта қисми Тереза Мэйни қўллаб-қувватлаётганини кўрсатди.\nЭслатиб ўтамиз, Буюк Британия бош вазири Дэвид Кэмерон, қироллик аҳолиси референдумда мамлакатнинг Европа Иттифоқидан чиқиши учун овоз берганидан сўнг, истеъфо беришини маълум қилганди.


Қозоғистонда “мактабларда рўмол ўрашни тақиқлаш” иши бўйича судга ОАВ киритилиши исталмади\n30 ноябрь куни кечқурун Остонадаги Есиль туман судида Оқтобе ва Ғарбий Қозоғистон вилоятларидаги мактабларнинг ўқувчи қизларининг ўнлаб ота-оналари томонидан ёзилган шикоят аризасини кўриб чиқиш давом этди. Уларнинг шикоят ёзишларига мактабларда рўмол ўрашни тақиқлаш борасидаги бахслар сабаб бўлди.\nОАВнинг ягона вакили бўлган “Озодлик” радиоси мухбирининг суд жараёнида иштирок этмаслиги мақсадида полиция ходимлари уни лифтга қамаб қўйишди. Полиция қўриқлаш хизматидан бир киши мухбир тўртинчи қаватга чиқа олмаслиги учун ўзининг танаси билан лифт эшигини тўсиб қўйди. Унга қадар полиция ходимлари мухбирнинг рюкзагида пичоқ борлигини айтиб, рюкзакни топширишни сўраган эди. Кейинроқ полициячилар мухбирнинг суд жараёнида иштирок этиши билан боғлиқ масала судья Ермаганбетова билан келишилиши лозимлигини айтишди. Юз бераётган барча ҳодисалар ички ишлар департаментининг экстремизмга қарши кураш бўлими ходимлари томонидан кузатиб турилди. Кейинчалик маълум бўлишича, улар жараённи кузатиб туриш мақсадида атайлаб чақирилган.\nАриза берувчилардан бири Уральскдан келган Миржан Габдуллиннинг маълум қилишича, улар Қозоғистон Таълим ва фан вазирининг буйруғи қонунга зид эканлиги борасида қарор чиқарилишини талаб қилмоқда. Буйруққа кўра, мактаб формасига дурли диний конфессияларнинг диний либоси элементларини киритишга йўл қўйилмайди.\n—Уральскдан 35 киши ариза берган, Оқтобедан 29 нафар иштирокчи келди. Буйруққа биноан Уральскдаги барча мактабларда ўқувчилар дарсга қўйилмаяпти. Маълумотларга кўра, 78 нафар қиз мактабга бормаяпти. Уральскда 46та мактаб ва уларнинг ҳамма директорлари буйруққа асосан иш кўрмоқда, — дейди Миржан Габдуллин.\nСуд жараёнининг айрим иштирокчилари “Озодлик”ка айтишича, улар ҳақидаги маълумотлар суд залига кираверишда нафақат журналга ёзилган, балки шахсларни тасдиқловчи ҳужжатлар суратга олинган.


Халқаро янгиликлар, 04 январ 2006\n19 сентябр 2019, Тошкент вақти: 20:42\nянвар 04, 2006\nРоссия ва Украина газ нархи борасида келишувга эришди.\nБеш йилга мўлжалланган шартномага кўра, Россиянинг давлатга қарашли Газпром ширкати Россия газининг ҳар минг куб метрини РосУкрЭнерго ширкатига 230 доллардан сотади. Бу ширкат Марказий Осиёдан келаётган арзон газни Россия газига қўшиб унинг ҳар минг куб метрини Украинага 95 доллардан сотади.\nИкки томон шартномадан қониқиш ҳосил қилганини айтмоқда. Аммо Украина Бош вазири Юрий Ехануров бу Украина учун катта сабоқ бўлганини айтди: “Бу биз учун жиддий сабоқ бўлди. Менимча, Россиянинг бозор иқтисодиёти муносабатларига ўтиш тўғрисидаги талаби асосли. Украина томони бу талабни қабул қилди. Менимча, газ бозорини Европа хартиясига мувофиқ либераллаштириш Украина учун муҳим сабоқ бўлади. Биз газдан фойдаланишни камайтириш учун бор имкониятни ишга соламиз”.\nАйни пайтда, томонлар Россия газининг Украина ҳудудлари орқали транзит ўтиши учун белгиланган нархни ҳам қайта кўриб чиқишга келишиб олди.\nДубай ҳокими, Бирлашган Араб Амирликлари вице президенти шайх Мактум бин Рашид ал-Мактум Австралияга сафари чоғида бугун оламдан ўтди.\nКонституцияга кўра, унинг ўрнини укаси шайх Муҳаммад бин Рашид ал-Мактум эгаллайди. Ҳоким вафоти муносабати билан Дубайда 40 кунлик расмий мотам эълон қилинди. Бугундан бошлаб ҳукумат идоралари етти кунга ёпилди. Ёши 60дан ошган шайх Мактум ўлими сабаби ҳозирча оммага ошкор қилинмади.\nСаудия Арабистони бу йилги Хаж амалларини бажариш учун мамлакатга хожилар келиши муддатини чеклади.\nРиёд расмийларига кўра, чоршанба куни ярим тунда хожиларни қабул қилиш ишлари тўхтатилади. Саудия Арабистони Фуқаролик авиацияси эълон қилган баёнотга кўра, белгиланган муддатдан кейин Саудияга хожилар олиб келган ҳар қандай самолётга 200 минг риёл, яъни 53 минг АҚШ доллари ҳажмида жарима солинади. Тартибни бузган самолёт жарима пули тўланмагунича ушлаб турилади. Хожиларнинг денгиз орқали Саудияга келишлари сешанба куни ярим тунда тугади. Хожилар 8 январ куни муқаддас Хаж амалларини бажаришга киришади.\nЕвропа Иттифоқи газ нархи борасида Россия ва Украина ўртасида эришилган келишувни олқишлади.\nЭнергетика масалалари бўйича Европа Иттифоқи мутасаддиси Андрис Пиебалгис:\n“Европа энергия таъминоти хавфсизлиги борасида аниқ, ошкора ва муштарак сиёсат олиб бориши лозим. Энерия хавфсизлиги масаласи бугунги кунда фақат Европа Иттифоқига аъзо давлатлар даражасидагина кўрилмоқда. Биз бу масалага Европа миқёсида ёндошмоғимиз керак”, – деди Европа Иттифоқи мутасаддиси.\nАҚШдаги Херитаж жамғармаси дунё мамлакатларидаги иқтисодий эркинликка оид навбатдаги ҳисоботини чиқарди.\n“Иқтисодий эркинлик кўрсаткичлари” деб номланган навбатдаги ҳисоботда Гонгконг ва Сингапур яна бир карра дунёдаги иқтисоди энг эркин мамлакат сифатида қайд этилади. 160 давлат киритилган рўйхатдаги ўринлар ҳар бир мамлакатда шахсий мулк ҳимояси, солиқлар даражаси ва ҳукуматларнинг иқтисодиёт ишларига аралашуви даражасига қараб тақсимланган.\nСобиқ Совет Иттифоқи республикаларидан Қирғизистон, Грузия ва Арманистон иқтисодиёти “асосан эркин”, Украина, Россия, Озарбайжон ва Марказий Осиё республикалари иқтисодиёти “эркин бўлмаган” давлатлар қаторидан ўрин олган.\nАҚШ президенти Жорж Буш Ироқ ва Афғонистондаги кучлар жорий йилда бир неча мингга қисқартирилиши тўғрисидаги режани тасдиқлади.\nПрезидент Бушга кўра, Ироқ хавфсизлик кучлари масъулиятни ўз зиммасига олаётгани боис Ироққа жойлаштирилган 138 минг ҳарбийлар сони бир неча мингга камайтирилади.\nБушга кўра, 2006 йилда АҚШ Афғонистондаги 19 минг ҳарбийлари сонини 16 ярим минга қисқартиради. НАТО эса бу йил Афғонистондаги ўз қўшинлари сонини тўққиз мингдан 15 мингга кўпайтиришни режалаган.\nИроқнинг Мукдадия шаҳрида дафн маросими пайтида портлаш содир этилди.\nХудкуш ҳужумчи дафн маросимида қатнашаётган 100га яқин шиалар орасида ўзини портлатгани оқибатда 30дан ортиқ одам нобуд бўлди кўплаб одам яраланди.\nБағдоддаги полиция идораси яқинида содир этилган портлаш натижасида тўрт одам нобуд бўлди, бир неча одам яраланди.\nАйни пайтда, номаълум қуролланган шахслар Ироқ нефт вазирлиги расмийси ва унинг ўғли кетаётган машинани ўққа тутиши оқибатида нобуд бўлди. Шунингдек, номаълум қуролли шахслар Ироқ армияси собиқ зобитини ҳам отиб ўлдирди.\nБош қароргоҳи Парижда жойлашган журналистлар ҳуқуқини ҳимоя қилувчи “Чегара билмас мухбирлар” ташкилоти ўзининг йиллик хисоботини чиқарди.\nУнда ўтган йил дунё бўйича 63 журналист нобуд бўлгани, бу охирги 10 йил ичидаги энг юқори кўрсаткич экани билдирилади. Ташкилот эълон қилган ҳисоботда дунёдаги журналистлар учун энг хавфли давлатлар рўйхати келтирилади.\nАфғонистон президенти Ҳамид Карзай бугун Туркияга сафарини бошлайди.\nКарзайнинг Туркия президенти Аҳмад Неждет Сезер, Бош вазир Ражап Таййип Эрдўғон ва Ташқи ишлар вазири Абдулла Гул билан учрашиши кутилмоқда. Пайшанба куни ўтказилиши режалаштирилган асосий музокаралар чоғида икки томонлама алоқалар ҳамда Афғонистонни қайта қуриш ишлари муҳокама этилиши кутилмоқда. Маълумотларга кўра, Туркия ширкатлари Афғонистонга 130 миллион АҚШ доллари ҳажмида сармоя ётқизган. Бу 1957 йилдан бери Афғонистон раҳбарининг Туркияга биринчи ташрифидир. Карзай 2002 йилда Бош вазир сифатида Туркияга қисқа муддатли сафар қилган.\nАфғонистоннинг Зобул вилоятидаги мактаб раҳбари ўлдириб кетилди.\nВилоят ҳокимияти матбуот вакили Али Хаилга кўра, Малим Абдул Хабиб вилоят маркази Қалот шаҳридаги ўз уйида ўлдирилган. Расмийлар толиблар жанггариларини мазкур қотилликни содир этганликда гумон қилмоқда.\nВилоят маориф бўлими бошлиғига кўра, фақат толибларгина қизларнинг мактабда ўқишларига қаршилик қилиб келган.\nТўққиз нафар Эрон ҳарбийсини гаровга олган жанггари гуруҳ Теҳрон расмийларидан қамоқдан шериклари озод этилишини талаб қилмоқда.\nАл-Арабия телевидениеси намойиш қилган видеолавхада жанггарилар агар улар озод этилмаса, ҳарбийларни қатл этиши тўғрисида огоҳлантирган.\nМаълумотларга кўра, ҳарбийлар шанба куни Покистон чегараси яқинида ўғирлаб кетилган. Эрон расмийлари тўққиз ҳарбий бедарак йўқолгани тўғрисидаги маълумот тўғрилигини душанба куни тасдиқлаган.\nИндонезиянинг Ява оролида кучли ёғингарчилик натижасида сув тошқинлари ва ер кўчиши рўй берди.\nОқибатда камида 10 одам нобуд бўлди, кўплаб одам лой ва турли чиқиндилар орасида сиқилиб қолди. Шу ҳафта бошида кучли ёмғирдан сўнг ҳосил бўлган сув тошқинлари оқибатида камида 60 одам ҳаётдан кўз юмган эди.\nҚримнинг гўшт етиштиштирувчи учта фабрикасида паррандалар ёппасига қирилди.\nУлар қандай касалликдан ўлгани текширилмоқда. Украина Соғлиқни сақлаш вазирлиги маълумотига кўра, янги йил арафасида жанубий Қримда 32 мингдан зиёд парранда касаллик оқибатида ўлган ва йўқ қилинган. Қримда ўтган йил ноябр ойида биринчи марта парранда гриппи аниқланганидан кейин касаллик тарқалишининг олдини олиш мақсадида 40 минг парранда йўқ қилинган эди.\nГермания жанубида жойлашган Бад-Рейхенхал шаҳридаги коньки стадиони қолдиқлари остидан бир аёл жасади топилди.\nШу билан қурбонлар сони 14тага етди. Мазкур курорт шаҳри ҳокими Волфганг Хайтмайер журналистларга рўй берган фалокат айбдорлари келаси ҳафталар ичида аниқланишини айтди.\n“Менимча, ҳозирги вазиятда ҳамма фалокат айбдорини қидираётганини тушунса бўлади. Аммо бундай экстремал ҳолатда биз барча саволларга жавоб бера олмаймиз”, – деди шаҳар ҳокими.\nКоньки стадионининг томи душанба куни қор оғирлигидан босиб қолган эди\nянвар 03, 2006\nЎзбек газининг Тожикистон учун нархи ошди.\nРасмий Тошкент Тожикистонга етказиб берилаëтган табиий газ нархи оширилганни билдирди.\n1 январдан бошлаб 1000 куб метр газ учун Тожикистон 55 доллар тўлайдиган бўлди. Бундан олдин Тожикистон бу миқдордаги газ учун 42 доллар тўлаëтган эди. Тожикистонда истеъмол қилинаëтган газнинг 95 фоизи Ўзбекистондан олинади.\nАйни пайтда¸ Ўзбекистон Қирғизистон ва Қозоғистонга етказилаëтган газ нархи ҳам оширилишни маълум қилди.\nРоссия ва Украина ўртасидаги газ жанжали давом этмоқда.\nМосквада Россиядан Украинага етказилаëтган табиий газ нархи борасидаги музокаралар қайтадан бошланди.\nГазпром ширкати билан олиб борилаëтган музокара учун Украина нефт-газ ширкати вакиллари зудлик билан Киевдан етиб келишди.\n1 январдан бошлаб Россиянинг Газпром ширкати Украинага узатилаëтган газ ҳажмини кескин камайтирди. Бунинг оқибатида¸ Марказий Европа давлатларига Украина орқали экспорт қилинаëтган Россия гази босимининг пасайиб кетгани айтилмоқда. Россия томони Украинани Европа истеъмолчиларига мўлжаллаган газни ўғирлаëтганликда айбламоқда.\nГазпром вакили Сергей Куприяновга кўра 1 январдан бери Украина тарафи 220 миллион кубометр газни ўмарган.Расмий Киев бундай айбловни инкор этди. Украина ëнилғи вазири Иван Плачковнинг айтишича¸ Украина заҳирадаги газ запасларини ишлатмоқда¸ бунинг устига Туркманистон келишилган миқдорда газ етказиб бермоқда.\nБундан аввал Газпром расмийлари¸ Россия орқали Украинага туркман гази етказиб бериш ҳам тўхтатилганини эълон қилган эди.\nРасмий Киевга кўра¸ 2 январдан бошлаб Туркманистондан олинадиган газ ҳажми кўпайган ва кунига 120 миллион кубометрга етган.\nҲозирга қадар Украинага ҳар минг кубометр газни 50 доллардан сотиб келган Россия¸ 1 январдан бошлаб¸ минг кубометр газ учун 230 доллар талаб қилмоқда.\nАйни пайтда¸ Россия Европа мамлакатларига газ етказиб бериш жараëнини қайта тиклади. Бу жараëнга Москва ва Киев ўртасидаги газ жанжали пайтида путур етган эди.\nАвстрия ва Венгрия Россиядан тўла миқдорда газ олаëтганлигини билдирди.\nҚора увилдириқ экспорти чекланди.\nСешанба куни қора увилдириқ ва бакра балиғи экспортига қўйилган ҳалқаро чеклов кучга кирди.\nЧеклов¸йўқолиб кетиш арафасида бўлган мавжудотлар савдоси устидан назорат қилувчи БМТ идораси томонидан ўрнатилди.\nУшбу идора мулозими Ҳуан Карлос Васкес бу чекловнинг Каспий ва Қора денгиздаги ëввойи бакра балиқларига ҳам жорий қилинишини билдирди.\n"Бу борада БМТ резолюцияси бор. Бу ҳужжатда бакра балиқ ва қора увилдириқни экспорт қилиш меъëрлари белгиланган.\nБакра балиғи овлаш билан шуғулланадиган мамлакатлар бу меъëрларга риоя қилишлари шарт."\nЭрон ядровиий дастурини қайта тиклаш режасини очиқлади.\nРасмий Теҳрон яқин кунларда ядровий тадқиқотларнинг қайта тикланишини билдирди.\nЭрон атом вазирлиги раҳбари Муҳаммад Саид сешанба куни бу маълумот халқаро атом энергияси агентлигигига жўнатилганини билдирди.\nБундан олдин уранни Россия ҳудудида бойитиш ҳақида Кремлдан таклиф тушган эди.\nЭрон ташқи ишлар вазирлиги мулозими Ҳамид Ризо бу юзадан расмий Теҳрон позициясини изоҳлади:\n"Бизга уранни фақат Россия ҳудудида бойитиш таклифи келиб тушди. Бу таклифнинг бизга тўғри келмаслигини ҳам билдирдик.\nАгар бу таклиф ҳаракат режасининг муқобил ижроси сифатида айтилаëтган бўлса¸бу энди мухокамани талаб қиладиган масаладир."\nЭрон 2003 йилда ЕИ билан келишув доирасида ўз ядровий дастурини вақтинча тўхтатган эди.\nТуркман гази Молдовага етказилади.\nТуркманистон президенти Сапармурод Ниëзов туркман газининг Молдовага етказилиши бўйича музокараларга тайëр эканлигини билдирди.\nБу ҳақда сешанба куни Молдова президенти Владимир Воронинга жўнатилган телеграммада таъкидланди.\nНиëзовга кўра¸ Туркманистонда Молдова ¸Украина ва бошқа талабгорлар эҳтиëжларини қондиришга қодир табиий газ заҳиралари мавжуд.\nГермания жанубида жойлашган Бад-Рейҳенҳал шаҳридаги музда учиш залининг томи босиб қолди.\nОромгоҳ шаҳар Бад-Рейҳенҳал шаҳридаги музда учишга мўлжаланган улкан бинонинг томи босиб қолди.\nВоқеа жойида қутқарув ишлари олиб борилмоқда.\nВайроналар остидан 11 кишининг жасади чиқариб олинди. Улар орасида 6 нафар гўдак ҳам бор. Ўнлаб кишилар жароҳат олди.\nПолицияга кўра босиб қолган том остида яна тўрт кишининг жасади бўлиши мумкин. Қутқарувчилардан бири гапиради.\n"Биз қутқарувчилар ўта қийин шароитда ишламоқдамиз. Биз қутқарувчи итлар кўмагида вайроналар остида тирик қолган кишиларни қутқаришга умид қилмоқдамиз.Оҳирги кишини қутқармагунча ишни тўҳтатмаймиз."\nФалокат пайтида бино ичида 50 киши бўлган.\n1970 йилда қурилган бино томининг эскирганлиги фалокат сабаби дея кўрилмоқда.\nКейинги 30 йил давомида кузатилмаган қор ëғиши оқибатида бино томини қалин қор қоплаган.\nОғирликни кўтара олмаган том ўпирилиб тушган.\nВоқеа юзасидан тергов олиб борилмоқда.\nАйни пайтда Ироқда зўравонликлар давом этмоқда.\nИроқ расмийларига кўра мамлакат шимолидаги Байжи шаҳрида АҚШ ҳарбий учқичларидан ташланган бомба зарбалари оқибатида тинч аҳоли қурбон бўлган.\nҚурбонлар ҳақида турли маълумотлар бор. Баъзи маълумотларда 5¸бошқа маълумотларда эса 14 кишининг ҳалок бўлгани айтилмоқда.\nАҚШ қўмондонлигига кўра зарба йўл четига бомба қўйишга уринганлар қочиб кирган учта бинога қаратилган.\nШаҳар ҳокими Салоҳаддин юз берган воқеа юзасидан расмий тергов ўтказилишини талаб қилмоқда.\nСаддам ўқни дордан афзал кўрмоқда.\nИроқ собиқ президенти Саддам Ҳусайн¸ агар мени ўлимга ҳукм қилишса дорга осилишдан кўра отиб ўлдирилганим тузук¸ деб маълум қилди.\nСаддам Ҳусайн бу фикрни ўз адвокати Ҳусайнга декаб ойидаги маҳкама жараëнида айтганлиги маълум бўлди.\nИнсониятга қарши жиноятларда айбланаëтган собиқ президент Саддам Ҳусайн устидан маҳкама 24 январ куни қайта давом этади.\nОқтўбада поезд ҳалокатга учради.\nҚозоғистоннинг Оқтўба вилоятида қарама қарши келаëтган икки юк поезди бир-бири билан тўқнашди.\nТўқнашув оқибатида 40 вагонни тортиб келаëтган тепловоз темир излардан чиқиб кетиб атрофга қулади.\nМашинист ëрдамчиси ва поезд қўриқчиси касалхонага етказилган.\nАйни пайтда мазкур ҳудудда поезд қатнови тўҳтатилган.\nянвар 02, 2006\n1 январдан бошлаб Россиянинг Газпром ширкати Украинага узатилаëтган газ ҳажмини кескин камайтирди. Бунинг оқибатида¸ Марказий Европа давлатларига Украина орқали экспорт қилинаëтган Россия гази босимининг пасайиб кетгани айтилмоқда. Россия томони Украинани Европа истеъмолчиларига мўлжаллаган газни ўғирлаëтганликда айбламоқда. Расмий Киев бундай айбловни инкор этди. Украина ëнилғи вазири Иван Плачковнинг айтишича¸ Украина заҳирадаги газ запасларини ишлатмоқда¸ бунинг устига Туркманистон келишилган миқдорда газ етказиб бермоқда.\n“Россия транзит газини ноқонуний ўзлаштириш бўлгани йўқ. Яна такрорлаб айтаман¸ Украина ер остидаги ўз газ заҳираларини ишлатмоқда. Қолаверса¸ имзоланган келишувда кўзда тутилган миқдорда туркман гази етиб келмоқда”¸ - деди Плачков.\nХабарларга кўра¸ Украина давлат газ ширкати раҳбари Алексей Ивченко¸ фавқулодда музокаралар учун бугун Ашхободга келган.\nИроқ ҳукуматининг билдиришича¸ мамлакат нефтини экспорт қилиш ҳажми 2003 йилги Америка ишғолидан кейинги энг паст даражага етган.\nНефт вазирлиги расмийси Асем Жиҳадга кўра¸ декабр ойида Ироқ кунига бир миллион 100 минг баррел нефт экспорт қилган. 2003 йилги урушдан кейин Ироқ кунига ўртача бир миллион 600 минг баррел нефт сотаëтган эди.\nАсем Жиҳаднинг айтишича¸ экспорт ҳажмининг камайишига Форс кўрфазидаги об-ҳавонинг ëмон келиши ва электр қуввати етишмаслиги сабаб бўлган.\nАйни пайтда¸ исëнчилар ҳужумларининг фаоллашуви оқибатида Туркия орқали нефт экспорт қилиш жараëнига жиддий талофат етгани ҳам¸ сабаблардан бири қилиб кўрсатилмоқда.\nИроқ ялпи миллий даромадининг 97 фоизига қадар¸ нефт савдосидан келади.\nСАМАРҚАНД – “МИБ ходими аҳолидан емаган сомсасига пул тўлашни талаб қилмоқда”\nТОШКЕНТ – “Пойтахтдаги уйнинг аҳволини кўринг" (Видео)\nАНДИЖОН – “XXI асрда ариқ сувини ичаётган аҳоли муаммосини ким ҳал қилади?”\nАНДИЖОН – “Чўян заводининг заҳарли тутунидан аҳоли қийналмоқда"\nOzodTa'sir: Чет элга ишга жўнатаман деб 700 кишининг пулини олган “Human"нинг лицензияси тўхтатилди\nТошкент ИИББси тунги дрифтинг видеоси экшн-лавҳа суратга олиш эканини билдирди (ВИДЕО)\nМанбалар: Уй қамоғида қолаëтган собиқ Бош прокурор Муродовга нисбатан эҳтиëт чораси ўзгартирилди\nОтаси Россия¸ онаси Араб амирликларида ишлаб юрган 15 яшар қиз ўзини осди\nТадбиркорлар курьерлик жўнатмаларининг яна қудратли шахслар монополиясига айланаëтганидан хавотирда\nБухорода ЮНЕСКО ҳимоясидаги “Арабов уйи” ҳоким қарори билан "йўқсилларга" берилмоқда\nҚорақўтонда олтин қазиётган икки кончи йигит тош остида қолиб ўлди\nИмон Каримова ҳукуматни коррупцияга оид махфий фактларни дунëга ошкор қилишдан огоҳлантирди\nHUMAN агентлигидан пулини ололмаëтганлар норозилик билдириб Вазирлар Маҳкамасига борди (ВИДЕО)\nБухоро яҳудийларини ҳам ўзбек тили¸ ўзбекча ош ва ўзбек мусиқаси бирлаштиради


Фаластинга жиҳодга отланган тожикистонлик ватанига экстрадиция қилинди\n18 май 2021, Тошкент вақти: 12:23\nСпитаменлик Комил Раҳматов.\nФаластинга жиҳодга кетаётган пайтда Қирғизистон чегарасида тутиб қолинган Комил Раҳматов Тожикистонга қайтариб юборилди. Маълумотларга кўра, “муқаддас уруш”га чоғланган тожикистонликка нисбатан ватанида жиноий иш қўзғатилган.\nТожикистоннинг Сўғд вилояти Спитамен туманидан бўлган Комил Раҳматов айни пайтда Хўжанд шаҳар тергов ҳибсхонасида сақланмоқда. Бу ҳақда Озодликнинг тожик хизматига Сўғд вилоят ИИБнинг уюшган жиноятчиликка қарши кураш бошқармаси вакиллари маълум қилганлар. Озодлик манбаларига кўра, у Ўш шаҳар ички ишлар бошқармасидан Хўжанд шаҳрига олиб келинган.\n45 ёшли Комил Раҳматов шу йилнинг 11 сентябрь куни қирғизистонлик милиция ходимлари томонидан Ўш халқаро аэропортида ушланганди.\nҲозирда Раҳматовга нисбатан бошқа мамлакатлар ҳудудидаги қуролли зиддиятда иштирок этганлик учун жазолаш кўзда тутилган модда бўйича жиноят иши очилган. Тожикистон Жиноят кодексидаги бу янги модда бўйича айбланмиш шахс, айби исботланган тақдирда, 20 йилгача озодликдан маҳрум этилиши мумкин.\nСўғд вилоят ИИБ вакилининг Озодликка маълум қилишича, Комил Раҳматов Туркия орқали Фаластинга кетиб, у ерда жиҳодда иштирок этиш ниятини яширмаган. У ҳуқуқ-тартибот идоралари ходимларига ўз ақидасидан келиб чиққан ҳолда яҳудий давлатига қарши курашаётган жанггариларга бориб қўшилишга қарор қилганини айтган. Самолётга чипта олиш учун Раҳматов ҳатто сигирини сотишга қарор қилган.\nБу Қирғизистон ҳуқуқ-тартибот идораларининг жанггоҳларга чиқиб кетаётган тожикистонликларни тутиб қолиши бўйича иккинчи ҳолатдир. Шу йил сентябрь ойида исфаралик Насиба Фаттоева ва унинг икки фарзанди тожик-қирғиз чегарасидан ўтказилмаганди. Кейинчалик унинг Сурияда “Исломий давлат” жанггарилари сафида жанг қилаётган эрининг олдига кетмоқчи бўлгани аниқланган.\nНасиба Фаттоева яшаган Чорқишлоқдан Суриядаги урушда 20 киши иштирок этаётгани ҳақида Озодлик аввал хабар қилган эди.\nТожикистон ҳуқуқ-тартибот идоралари маълумотига кўра, Суриядаги урушда Сўғд вилоятининг Исфара, Спитамен ва Панжикент туманларидан бўлган фуқаролар иштирок этмоқда. Уларнинг аксариятини Россияга тирикчилик қилиш учун кетган мардикорлар ташкил қилади.\nСпитаменлик икки мардикор – Одил Пўлодов ва Комил Шукуров ҳам Россияда ишлаб юрган пайтда тарғибот туфайли Сурияга кетиб қолганларини айтадилар. Бироқ Туркия орқали Сурияга ўтган бу кишилар икки ҳафта мобайнида у ерда бўлаётган воқеаларни ўз кўзлари билан кўриб, мулоҳаза қилиб кўргач, уйга қайтишга қарор қилганлар.\nОдил Пўлодовнинг акаси Турдиали Озодликнинг тожик хизматига шу воқеадан кейин иниси Россияга бошқа бормасликка қарор қилганини, эндиликда уйда фермерлик билан шуғулланаётганини айтган.\nСўғд вилоят прокуратураси Суриядан ихтиёрий равишда қайтган фуқароларга ўз уйларида хотиржам яшаш кафолатини бермоқда.


Ўзбекистон: Ваниҳоят Шавкат Мирзиёевнинг матбуот котиби пайдо бўлди - Фарғона.Ру ахборот агентлиги\nЎзбекистон: Ваниҳоят Шавкат Мирзиёевнинг матбуот котиби пайдо бўлди\n16.03.2017 19:08 msk\nЎзбекистон ОАВ пайшанба куни хабар беришларича, мамлакатнинг яқинда сайланган президенти Шавкат Мирзиёев ўзига матбуот котиби тайинлади. Ўтган йилнинг декабридан бери бўш қолаётган бу лавозимни Асаджон Озодбекович Хўжаев эгаллади. Бир вақтнинг ўзида у давлат маслаҳатчиси ўринбосати мансабини ҳам эгаллаб туради.\nБунга қадар Асаджон Хўжаев (1970 йилда туғилган, Тошкент электротехника алоқа институти битирувчиси) бош вазир ижро этувчи аппарати раҳбари, унгача — Алишер Навоий номидаги Ўзбекистон Миллий кутубхонаси директори лавозимида фаолият олиб борган.\nТурли йилларда Интеллектуал мулк агентлиги бош директори, Ўзбекистон алоқа ва ахборотлаштириш агентлиги бош директори ўринбосари, “Ўзбекистон почтаси” компанияси бош директори ўринбосари лавозимларида ишлаган.\nҚайд этамиз, Ўзбекистонни Ислом Каримов бошқариб келганида давлат раҳбарининг матбуот котиби деярли ҳеч қачон омма олдида кўринмаган, баёнотлар бермаган, муҳим сиёсий воқеларни шарҳламаган, матбуот анжуманлари ўтказмаган. Президент матбуот хизмати веб сайти ҳам шу чоққача ачинарли кўринишга эга.\nЎзбекистонда кўпчилик шавкат Мирзиёевни “реформатор” деб аташмоқда. Янги раҳбар даврида матбуот хизмати ўз ишини ислоҳот қиладими ёки аввалги ҳолатида қоладими, буни вақт кўрсатади.


Кўчада ва жамоат жойларида 3 кишидан ортиқ одамларнинг тўпланишига чеклов ўрнатилади.Ниқобсизкўчага чиққанларга жарима миқдори — 1 115000 минг сўм » STV teleradiokompaniyasi\nSTV teleradiokompaniyasi » Новости » Самарқанд янгиликлари » Кўчада ва жамоат жойларида 3 кишидан ортиқ одамларнинг тўпланишига чеклов ўрнатилади.Ниқобсизкўчага чиққанларга жарима миқдори — 1 115000 минг сўм\nКўчада ва жамоат жойларида 3 кишидан ортиқ одамларнинг тўпланишига чеклов ўрнатилади.Ниқобсизкўчага чиққанларга жарима миқдори — 1 115000 минг сўм\nХусусан, 27 март соат 10:00дан эътиборанвилоятлараротранспорт воситалари (автобус, автомобиль, шаҳарлараро такси,авиа, темир йўл транспорти)нингҳаракати (юк ташиш ҳоллари бундан мустасно) бутунлай тўхтатилади. Бунда муайян ҳудудга тааллуқли автотранспортларнинг (транзит) ўз ҳудудларига кириб боришига рухсат берилади.\nМамлакатимиз фуқароларининг соғлиғини ҳимоя қилиш мақсадида зарур бўлмаган ҳолларда (хизмат фаолиятини амалга ошираётган давлат органлари ва муассасалари ҳамда жамоат ташкилоти ходимларидан ташқари), уйидан ташқарига чиқиши чекланади. Ўта зарур ҳоллардагина кўчага чиққанда (дорихона, озиқ-овқат дўконлари) — шахсий ҳимоя воситаси (ниқоб)да бўлиши шарт. Борди-ю фуқаролар уйидан ташқарига шахсий ҳимоя воситаси (ниқоб)сиз чиқса, қонунда белгиланган тартибда жаримага тортилади. Яъни, базавий ҳисоблаш миқдорининг беш баробари миқдорида\nНИКОБСИЗ ЮРГАН ФУКАРОЛАР ЖАРИМАГА ТОРТИЛДИ\nСамарқандда ниқобсиз юрганлар огоҳлантирилмоқда\nТез ёрдамга, ўт ўчирувчига ва қонунбузарни қуваётганга йўл бермаган ҳайдовчига жарима миқдори оширилиши мумкин


ТИВ Москва метро станциясида боласини ташлаб кетган аёл ҳақида маълумот берди - 21.02.2020, Sputnik Ўзбекистон\nТашқи ишлар вазирлиги Москва метро станциясида боласини ташлаб кетган аёл ҳақида маълумот берди. Ҳозирги пайтда тергов тадбирлари ўтказилмоқда. 21.02.2020, Sputnik Ўзбекистон\n17:03 21.02.2020 (янгиланди: 17:04 21.02.2020)\nТашқи ишлар вазирлиги Москва метро станциясида боласини ташлаб кетган аёл ҳақида маълумот берди. Ҳозирги пайтда тергов тадбирлари ўтказилмоқда.\nТОШКЕНТ, 21 фев – Sputnik. Ўзбекистоннинг Россиядаги Элчихонаси Консуллик бўлими Ўзбекистон фуқароси М.К. қўлга олингани тўғрисида ва ОАВда тарқалган хабарни тасдиқлади, деб хабар қилди ТИВ матбуот хизмати.\nМосква метросида фарзандини ташлаб кетган аёл қўлга олинди – видео\n14 Феврал 2020, 19:48\n“У фарзандини Москва шаҳри метроси бекатларидан бири яқинида қолдириб кетган эди. Ҳозирги пайтда тергов тадбирлари ўтказилмоқда.\nЭлчихона мазкур вазиятни 2020 йил 14 февралдан буён назоратига олган ҳамда ҳуқуқни муҳофаза қилувчи органлар билан алоқа ўрнатган. Бола шаҳар касалхонасида шифокорлар ва мутахассислар назоратида, унинг ҳаётига ҳеч нарса таҳдид солмаяпти”, - дейилган хабарда.


Даҳшатли ҳалокатлар: 174 киши ҳалок бўлди\nТаиландда Сонгкран Янги йилнинг 3 кун нишонланиши вақтида йўл-транспорт ҳодисаларида 174 киши ҳалок бўлди, 1728 киши жабрланди. Бу ҳақда Bangkok Post нашри хабар берди. 72 соат ичида 1665 та йўл-транспорт ҳодисаси юз берган. Бундай кўрсаткичлар таиландликларнинг байрам вақтида мамлакат бўйлаб оммавий ҳаракатланиши билан боғланган.\nКиритилди: 08:47 15.04.2019. Ўқилди: 1004 марта. Фикрлар сони: 0 та.\nЭртага Осиё қитъаси учун ЖЧ-2022га қуръа ташланади